hidoyat.uz – “Мовароуннаҳр” нашриётининг сайти - МУМСИК БЎЛМАНГ\nМуғира ибн Шуъба (розияллоҳу анҳу)дан ривоят қилинади: Набий (соллаллоҳу алайҳи ва саллам): “Аллоҳ таоло оналарингизга оқ бўлишни, қизларни тириклайин ерга кўмишни ҳаром қилиб, мумсикликдан (закот ва ушр каби зиммага вожиб бўлган нарсаларни бермасликдан) ва таъма (олишга ҳақли бўлмаган нарсани талаб) қилишдан қайтарди. Аллоҳ таоло миш-миш гаплар тарқатишни, кўп савол беришни ва мол-дунёни беҳуда сарф қилишни ҳаром қилди”, дедилар (Имом Бухорий ривояти).\nАллоҳ таоло бандаларни ўзигагина ибодат қилишга, ота-онага яхшилик ва итоат этишга буюради. Қуръони каримда бундай марҳамат қилинган: “Раббингиз, Унинг Ўзигагина ибодат қилишингизни ҳамда ота-онага яхшилик қилишни амр этди” (Исро, 23).\nОта-онага оқ бўлиш гуноҳи кабирадир. Расулуллоҳ (соллаллоҳу алайҳи ва саллам): “Ота-онани ҳақорат қилиш гуноҳи кабирадир”, дедилар. Саҳобалар: “Эй Аллоҳнинг расули, фарзанд ота-онасини ҳақорат қиладими?” дейишди. “Ҳа, ким бошқанинг отасини ҳақорат қилса ўз отасини, бошқанинг онасини ҳақорат қилса, ўз онасини ҳақорат қилган бўлади”, дедилар (Имом Бухорий, Имом Муслим ривояти).\nАбдуллоҳ ибн Амр ибн Ос (розияллоҳу анҳумо) ривоят қилади: «Набий (соллаллоҳу алайҳи ва саллам): “Аллоҳ таоло ризоси ота-она розилигида бўлади. Ота-она ғазаб қилганга у ҳам ғазаб қилади”, дедилар» (Ибн Ҳиббон, Ҳоким ривояти).\nИмом Нававий (раҳматуллоҳи алайҳ) айтади: “Қариндошларга ва ота-онага яхшилик қилишга амр этилганмиз. Айниқса, она боласига меҳр кўрсатиши, фарзандига ҳомиладорлик ва уни дунёга келтириш пайтида чеккан азиятлари ҳамда тарбиялаб, вояга етказишда тортган машаққатлари эвази учун ҳам яхшилик қилинишга ҳақлироқдир. Шу боис ҳам ҳадисда айнан оналар тилга олинди”.\nМиш-миш гап тарқатиш ортидан ғийбат, чақимчилик, ёлғончилик каби улкан гуноҳлар содир бўлади. Пайғамбаримиз (соллаллоҳу алайҳи ва саллам): “Ҳар бир эшитган нарсасини гапиравериши банданинг гуноҳкор бўлишига кифоя қилади” дедилар (Имом Муслим ривояти).\nИнсоннинг гуноҳкор бўлишига кўп ҳолларда унинг тили сабаб бўлади. Умар (розияллоҳу анҳу): “Фитнадан сақланинг. Тил қиличдек фитна келтириб чиқаради”, деганлар.\nКўп савол бериш макруҳдир. Ҳажжож ибн Омир (розияллоҳу анҳу) ривоят қилади: «Расулуллоҳ (соллаллоҳу алайҳи ва саллам): “Кўп савол беришдан сақланинглар”, дедилар».\nУламолар заруратсиз савол бериш мумкин эмас, дейишган. Сўровчининг одоби шуки, изн бўлса, кўп вақтни олмасдан, биладиган нарсаларини эмас, балки билмаганларини сўраши лозим.\nИмом Нававий (раҳматуллоҳи алайҳ): “Дунё ва охиратга фойдаси йўқ ўринга молини сарф этиш, имкони бўлатуриб молни беҳуда нарсаларга ишлатиш исроф бўлади”, дейди.\nМолни закот, нафл садақаларга, қариндошлик алоқаларини мустаҳкамлашга, муҳтожларга ёрдам беришга Аллоҳ таоло рози бўладиган ўринларга ишлатиш унинг шукрини адо этишдир. Имом ибн Саъдий: “Аллоҳ таоло ҳаром қилган, инсон ҳаётига зарарли бўлган ўринларга мол сарфлаш кишини фақирликка етаклайди”, дейди.\nМолни ёшларнинг ахлоқини бузадиган, вақтини беҳуда ўтказишига сабаб бўладиган турли-туман бемаъни компьютер ўйинлари каби ноўрин жойларга сарфлаш ҳам исрофдир. Исроф эса ҳаромдир. Қуръони каримда бундай марҳамат қилинади: “Шунингдек, еб-ичингиз, (лекин) исроф қилмангиз! Зеро, У исроф қилувчиларни севмагай” (Аъроф, 31).\nМанбалар асосида Баҳриддин Жўрабек ўғли тайёрлади.\n403 марта ўқилган.


Украинадан Германияга 400 мингдан ортиқ қочқин кетган\n3 May 22:10 Ўзбекистон янгиликлари\nГЕРМАНИЯ УКРАИНА УРУШ урушлар ҚОЧҚИНЛАР\n400 мингдан ортиқ украиналиклар жанговар ҳаракатлар туфайли Германияга жўнаб кетган.\nБу ҳақда 3 май куни мамлакат Ички ишлар вазирлиги маълум қилди.\nУруш туфайли уйини ташлаб кетишга мажбур бўлганлар орасида аёллар, болалар ва қариялар кўпчиликни ташкил қилади.\nҚайд этилишича, федерал политсия 400 632 нафар украиналикни рўйхатга олган, уларнинг аксарияти аёллар, болалар ва қариялардир.\nГерманиядаги таълим муассасаларига қабул қилинган украиналик болалар сони қарийб 92 минг нафарга етди.\nЎзбекистонда 5 йил ичида 250 минг хонадон қурилади\nЎзбекистон аҳолисини 34,3 миллион кишига етди\nРоссиянинг дефолти муқаррар – Bloomberg\nГермания Украинага оғир қуроллар етказиб бериш ниятида


ФИФА рейтинги: Ўзбекистон Осиё миқёсида яна юқори ўнликдан тушиб кетди\nСентябрдаги голсиз ўйинлардан сўнг Ўзбекистон 4 поғона пастлаб, 88-ўринга жойлашди.\nФИФА 2019 йил 19 сентябрь ҳолатига кўра миллий жамоаларнинг янги рейтингини эълон қилди. Унга кўра, ЖЧ-2022 саралашини Фаластинга қарши мағлубият билан бошлаган Эктор Купер мураббийлигидаги Ўзбекистон миллий жамоаси 4 поғона пастлаб 88-ўринга жойлашди.\nСаралаш ўйинида Ўзбекистонни мағлуб этган Фаластин эса рейтингда 1 поғона юқорилаб, 101-ўринга чиқиб олди. Ўзбекистон Осиё жамоалари ичида рейтингда 12-ўринда турибди.\nҚайд этиш керак, Эктор Купер бошқарувидаги жамоа шу йил июнда 13 ой ичида илк марта Осиё миқёсида ўнликка қўшилган, июль ойидаги рейтингда ҳам ўнинчи ўрнини сақлаб қолганди. Август ойида эса ФИФА терма жамоалар рейтингини эълон қилмайди.\nЖЧ саралашини ғалаба билан бошлаган Сурия 2 поғона юқорилаб Ўзбекистонни ортда қолдирди ва 85-ўринга жойлашди. Осиё жамоалари орасида ҳамон Эрон рейтингда етакчилик қилмоқда. Марк Вильмотс жамоаси дунё рейтингида 23-ўринда бормоқда.\nДунё рейтингини ҳамон Бельгия миллий жамоаси бошқармоқда. Кейинги ўринларда Франция, Бразилия, Англия, Португалия ва Уругвай эгаллаган. Кучли ўнликни Аргентина якунлаб берган.\nФИФА рейтинги. Ўзбекистон миллий жамоаси 1 йил деганда ўсишга эришди\nЎзбекистоннинг ЖЧ-2022 саралашидан ўрин олган ўйинлари қолдирилиши мумкин


Боливия парламенти депутатлари ўртасида оммавий жанжал юзага келди (видео) - Zamin.uz\nБоливия парламентида Ички ишлар вазирлиги раҳбари Эдуардо Дель Кастильонинг 2019 йилдаги давлат тўнтариши бўйича қилган ҳисоботи вақтида депутатларнинг оммавий муштлашуви юз берди, деб ёзмоқда Tengrinews.\nВазирнинг сўзлари ва видеоёзувлар мухолифат депутатларнинг норозилигига сабаб бўлди, улар амалдорлардан норози эканини ифодалаб шовқин кўтара бошлади. Ҳукумат қошидаги «Социализм сари» (MAS) ҳаракати вазирни қўллаб-қувватлади.\nТартибсизликлар Creemos («Биз ишонамиз») альянси сенатори Энри Монтеро ва MAS депутати Антонио Колкенинг жанжалига айланиб кетди. Видеоёзувда парламентчиларнинг қандай қилиб муштлашганини ва жанжал иштирокчиларининг ерга йиқилганини кўриш мумкин.\nБир вақтнинг ўзида бир нечта одам уларни ажратишга ҳаракат қилган. Лекин ажратишга уринганлар орасида ҳам низо келиб чиқди: аёл депутатлар Татьяна Аньес ва Мария Аланока бир-бирларининг сочларидан чангаллаб, жанжал бошлади.\nПарламент сессияси тўхтатилди. Монтеро ва Колке кейинроқ журналистлардан узр сўради. Ички ишлар вазири эса қисқа танаффусдан сўнг ўз ҳисоботини якунлади.\nБоливияда 2019 йилнинг 20 октябрь куни президентлик сайловлари бўлиб ўтган. Олий сайлов судининг маълумотларига кўра, ўша пайтда амалдаги давлат раҳбари Моралес кўпчилик овоз билан ғолиб бўлган. Унинг асосий рақиби Карлос Меса биринчи даврада рақибининг ғалабасини тан олмаслигини таъкидлаган.\nМаълумот учун, Боливия прокуратураси собиқ президент Эво Моралесни расмий равишда терроризмда айблаган эди. Прокуратура маълумотларига кўра, собиқ президент 2019 йил ноябрь ойидаги норозилик намойишлари пайтида озиқ-овқат блокадаси ва шаҳарларни қамал қилган. “Замин” янгиликларини “Telegram”да кузатиб боринг\nЯнгиликлар » Дунё » Боливия парламенти депутатлари ўртасида оммавий жанжал юзага келди (видео)


МУЛОҚОТ ВА МАСЪУЛИЯТ - Ўзбекистон овози газетаси\nМУЛОҚОТ ВА МАСЪУЛИЯТ\nБугун мамлакатимизнинг қай бир гўшасига йўлингиз тушмасин, ранг-баранг тадбирлар, яхши ниятда ўтказилаётган очиқ-ошкора мулоқотлар, кўнгилли воқеалар устидан чиқасиз. Мурожаатлари эшитилган, саволига жавоб топилган одамларнинг кайфияти кўтарилгани, ўзига ишончи ортгани, кучига-куч, ғайратига-ғайрат қўшилгани яққол сезилади.\nТадбирлар, турли суҳбатлар ва учрашувлар кўлами янада кенгаймоқда, мазмунан бойиб бормоқда. Парламент аъзолари ҳудудларга чиқиб, маҳаллий Кенгашлар депутатлари ҳамроҳлигида уйма-уй юриб, сайловчилар, аҳоли вакиллари билан юзма-юз мулоқотлар ўтказяпти. Маҳаллий ҳокимлар мутасаддилари қишлоғу маҳаллаларда реал ҳаётни ўрганяпти, натижада ечимини кутиб турган муаммолар ҳал этиляпти, умид билан берилган саволлар жавобсиз қолмаяпти. Ҳуқуқни муҳофаза қилувчи идоралар раҳбарлари фуқароларнинг қонуний ҳуқуқ ва манфаатларини таъминлаш масалалари юзасидан аҳолига ҳисобот бермоқда, профилактика ишларига алоҳида эътибор қаратмоқда. Тадбирлар, суҳбату мунозараларда қишлоқлар, маҳаллалар, умуман, ҳудудларни ривожлантириш, муаммоларга ечим топиш, ҳаётимизни янада фаровонлаштириш ҳақида қанчадан-қанча фикр-мулоҳазалар билдирилмоқда, таклифлар айтилмоқда, хоҳиш-истаклар изҳор этилмоқда.\nБуларнинг барчаси халқ билан очиқ ва самимий мулоқот ўрнатишнинг, одамлардан кўнгил сўраб, уларни қўллаб-қувватлаш ва руҳлантиришнинг аҳамияти, қадри нақадар юксак эканини кўрсатмоқда. Айни пайтда бу борадаги ислоҳотлар ҳар бир ташкилотдан ўз фаолиятини танқидий таҳлил қилишни, қотиб қолган, йиллар давомида ўзгармай келаётган эскича иш усулларидан воз кечишни, «менинг билганим — тўғри», деган хаёл билан ўз қобиғига ўралиб олмасдан, кўпнинг фикри асосида иш тутишни, одамлар билан юзма-юз туриб, амалий мулоқотга киришишни талаб этмоқда.\nХалқ билан мулоқот ва инсон манфаатлари йили муносабати билан қабул қилинган Давлат дастурида долзарб ва ҳаётий вазифалар белгиланиши барча даражадаги давлат ҳамда жамоат ташкилотлари, хусусан, сиёсий партиялар ташкилотлари зиммасига ҳам катта масъулият юклади. Чунки бугун сайловчилари, аъзолари, электорат вакиллари, хайрихоҳлари билан самарали мулоқот қилмаган, уларнинг таклиф ва истакларига таяниб ташаббуслар билан чиқмаган партиянинг обрўси кўтарилмайди. Ҳисобот ёки маълумотнома жадвалини тўлдириш, яъни фақат расмиятчилик учун тадбир ўтказадиган партия ташкилоти, «сайлов ўтди, кейинги сайловгача бир гап бўлар» каби хаёлларга берилиб юрган депутат хато қилади, ишончни йўқотади.\n«Сиёсий партиялар тўғрисида»ги Ўзбекистон Республикаси Қонунининг 3-моддасига кўра, сиёсий партиялар фуқароларнинг ҳуқуқ ва эркинликларини амалга ошириш мақсадида, хоҳиш-иродани эркин билдириш, ошкоралик каби принциплар асосида тузилади ва фаолият кўрсатади. Ушбу қонунга мувофиқ, сиёсий партия ташкил этилишига энг аввало фуқароларнинг шахсий тасдиғи асос бўлади. Демак, сиёсий партия ташкилотлари, етакчилари ва депутатлари ўзини қўллаб-қувватлаган фуқароларнинг ҳуқуқ ва эркинликларини амалга оширишга, аъзоларининг хоҳиш-истакларини ўрганишга, айни чоғда уларни рўёбга чиқариш учун интилишга масъул ҳисобланади. Яъни, сиёсий партиялар ўз аъзолари, сайловчилар, умуман, аҳоли вакиллари билан доимий мулоқотда бўлиши, уларнинг фикр-мулоҳазалари ҳамда таклифларига таянган ҳолда фаолият юритиши зарур.\nҲаракатлар стратегиясининг биринчи йўналишида демократик ислоҳотларни янада чуқурлаштириш, таъбир жоиз бўлса, янги босқичга кўтариш бўйича долзарб вазифалар белгиланди. Хусусан, давлат ҳокимияти тизимида Олий Мажлиснинг ролини ошириш масаласи кўзда тутилган. Унга кўра, ижро ҳокимияти фаолияти устидан парламент назоратини кучайтиришда, шунингдек, мамлакатимизнинг ички ва ташқи сиёсатига оид муҳим вазифаларни ҳал этишда парламент ваколатлари янада кенгайтирилади. Сиёсий партиялар фаолиятига алоқадор қонунларга киритилиши кутилаётган ўзгартиришлар натижасида партия гуруҳлари маҳаллий Кенгашлар сессияларида ижтимоий-иқтисодий ривожланиш масалаларини кўриб чиқиш, маҳаллий ижро ҳокимияти органлари мансабдор шахсларининг ҳисоботларини эшитиш ҳақидаги таклифларни киритиш ва бошқа ваколатларга эга бўлади.\nШуни ҳар доим ёдда тутишимиз керакки, ваколат кенгайгани сари масъулият ҳам ортиб боради. Кенгаш сессиясига масала киритиш, мутасадди раҳбарнинг ҳисоботини эшитиб, таҳлил қилиш, ҳудудни ривожлантириш учун таклиф бериш йўл-йўлакай, осонлик билан бўладиган иш эмас. Ҳаётий фикр, ташаббус ўз-ўзидан пайдо бўлмайди. Бунинг учун маҳаллама-маҳалла, уйма-уй юриб, ҳаётни ўрганиш, одамлар билан юракдан гаплашиш, амалий мулоқотни изчил йўлга қўйиш лозим. Бу масалада маҳаллий партия кенгашларининг ташкилотчилиги, салоҳияти ва қатъиятлилиги, улар ўтказаётган тадбирларнинг самарадорлиги долзарб аҳамият касб этади. Аммо, афсуски, баъзи ҳолларда эскича ишлаб, номига тадбир ўтказиш билан овуниб қолинмоқда.\nОдатда зерикарли тадбирлар бир-бирига жуда ўхшаб кетади. Улар бир хил «сценарий» асосида ўтади. Яъни, маълум бир идоранинг залига одамлар йиғилади. Белгиланган мавзу бўйича олдиндан тайинланган икки-уч киши ёзиб қўйган юзаки нутқини ўқиб беради. Кейин ташкилотчи кимда қандай фикр ёки савол борлигини сўрайди. Аксарият ҳолатларда иштирокчилар умумий мавзуларга қизиқмагани учун бу сўровга эътибор билан қарамайди. Шунинг билан тадбир якунланади. Бундай пайтда ўйланиб қоласан, киши: тадбир ўтказишдан, оввора бўлиб одам йиғишдан мақсад нима эди, ўзи?..\nАйрим тадбирларда партия сайловолди дастурида ижтимоий ҳимоя билан боғлиқ муҳим масалаларга алоҳида эътибор қаратилгани, бу борада долзарб вазифалар белгилангани таъкидланади-ю, уларнинг ижроси бўйича ҳудудда партия ташкилоти ёки депутатлар ташаббуси билан айнан қандай амалий иш қилинди, деган савол очиқ қолиб кетади.\nБугун одамлар умумий мулоҳазалардан кўра, фикр юритишга, амалий ва аниқ бир натижага ундайдиган, камчиликларни кўрсатадиган, уларнинг ечими бўйича таклифлар ишлаб чиқиладиган, ислоҳотларнинг мазмун-моҳияти тушунтириб бериладиган тадбирлар, суҳбат ва мулоқотларга муҳтож. Бундай мулоқотларни халқимиз нафақат ёқлайди, балки чин дилдан қўллаб-қувватлайди.\nЎзХДП Марказий Кенгаши тадбирларни мутахассислар, маърузачилар таклиф қилиб, фойдали ва қизиқарли тарзда ташкил қилишга алоҳида эътибор қаратиб келади. Лекин қуйига тушилган сари тадбирларнинг долзарблиги, самарадорлиги пасайиб бораётгандек. Баъзан бирон сабаб билан одамлар йиғилган даврага кириб, тадбир ўтказиб олиш ҳолатлари ҳам учраб туради. Яъни, айрим ташкилотчилар учун тадбирнинг самарадорлиги, аудиторияга мослиги кейинги ўринга тушиб қолмоқда. Бундай юзаки ёндашув «нима бўлса бўлсин, тадбир ўтса, маълумот қоғози тўлса бўлди», деган хулосага олиб келади. Бу бора-бора ёмон одатга айланади.\nТадбирлар ҳақида «шунча одам келди, депутатлар, фалон ташкилотлардан вакиллар келди, зал тўлди, ҳеч ким эрта кетиб қолмади, умуман, ҳаммаси зўр бўлди» каби сўзлар билан қаноатланиш ярамайди. Бундай тартибда фикрлаш, ишлаш бугун ҳеч кимга ярашмайди. Тадбирни режалаштириш, жой топиб, одам йиғишдан олдин одамларнинг вақтини олиб қандай муҳим гап ёки фикр айтмоқчи эканимизни, кўриб чиқилаётган масаладан жамиятга, реал ҳаётга қандай наф борлигини обдон ўйлаб кўришимиз талаб этилади.\n«Аёллар ва жамият», «Инсон ҳуқуқлари ва демократия», «Фарзанд тарбияси ва оиладаги муҳит», «Ижтимоий фаоллик — муҳим масала» каби бир неча йиллар аввал белгиланган умумий мавзуларда, азалдан мавжуд хулосаларни айтиб, ҳамма ҳудудларда бир хил тадбир ўтказиш замони аллақачон ўтиб кетди. Кабинетда ўтириб, тадбирга мавзу белгиланадиган, ҳар хил лойиҳалар ишлаб чиқиладиган иш услуби ҳаётга тўғри келмайди. Депутатлар, партия ташкилотлари етакчилари билан одамлар кўпроқ қайси мавзуларда мулоқот қилишни истайди? Уларни қандай масалалар, қанақа саволлар ўйлантираяпти?.. Бошқача айтганда, қайси мавзулар долзарб эканини аввало одамларнинг ўзидан сўраш, бу борада улар билан фикрлашиш мақсадга мувофиқ бўлади.\nБирон туман ёки шаҳарда ёшлар олдида минбарга чиқиб, қонун устуворлиги ҳақида сўз юритаётган депутат ёхуд мутасаддиларнинг қўлида муайян қонуннинг ўша ҳудуддаги ижроси қандай таъминланаётгани хусусида аниқ маълумот, таҳлил бўлиши лозим. Шубҳасиз, қонунларни моддама-модда ўқиб бериш мумкин. Бироқ тадбирга келиб, расмий маърузадан ташқари бирон бир «йилт» этган фикр эшитмаган ёшлар бундан охир-оқибат нимани ўрганади? Бир-икки соат вақт сарфлаб, қатнашчиларнинг юраги жиз этмаса, бундай тадбир ўтказишдан, ўзи билан қўшиб бошқаларни ҳам оввора қилишдан кимга нима наф?..\nТадбирларда очиқ-ойдин мунозараларни тинглаган ёшлар ҳар томонлама хулоса чиқаради, ўрганади, ўрнак олади.\nБаъзи муҳокамаларда маърузачи ёки ташкилотчилар муаммолироқ масалаларни четлаб ўтишга ҳаракат қилади. Лекин одамлар гапга озгина ёлғон аралашса, дарҳол сезади, кўнгли совий бошлайди. Аксинча, муаммони очиқ айтиб, уни ҳал қилиш йўллари ва имкониятларини қидирган кишининг ҳурматини жойига қўяди, қўллаб-қувватлайди, керак бўлса, ёнида туриб ёрдам қўлини чўзади.\nЭнди бир ўйлаб кўрайлик, туманларда, айниқса, қишлоқ жойларда тадбирга келган иштирокчи расмиятчилик кайфиятини сезса, ҳаётдан узоқ мулоҳазаларни эшитиб ўтирса, у қандай ҳолатга тушади? Кўнглидан нималар кечади? Семинар ёки ўқувдан ўзини қизиқтирадиган маълумот ёхуд янги ахборот ололмаса, керакли мулоҳаза тингламаса, унда ислоҳотлар ва демократия ҳақида ёрқин тасаввур қаердан, қандай қилиб уйғонади?\nУч-тўрт одамнинг олдига чиқиб гапиришнинг, фикр билдиришнинг масъулияти катта. Белгиланган мавзу юзасидан жиддий тайёргарлик кўрмасдан, аниқ тасаввур ёки хулосага эга бўлмасдан, кўпнинг эътиборини қозониш осон эмас. Депутат, партия фаолининг ўзи гапирган гаплари, билдирган фикр-мулоҳазалари бўйича шахсий ўрнаги ва намунаси ҳам долзарб аҳамиятга эга, албатта. Бусиз одамларни ишонтириб бўлмайди.\nЯхши хабар тез тарқалади. Фойдали гап, мулоҳазали фикр эшитган иштирокчи кейинги тадбирларга тенгдоши, яқинлари, маслакдошларини ҳам таклиф этади.\nУмуман, ҳар бир тадбир, ҳар бир учрашувга жиддий тайёргарлик кўриш ҳаёт талабидир. Акс ҳолда, одамлар қуруқ, расмий, мақсадсиз тадбирлардан безиб қолади. Давра суҳбати ёки семинар борлигини эшитса, ўзини четроққа тортишга ҳаракат қилади. Бу эса демократик ислоҳотларнинг устувор принципларига тўғри келмайди.\nЖамиятимиз, сиз билан биз тараққиётимизнинг бутунлай янги босқичи, таъбир жоиз бўлса, янги даврига кириб бормоқдамиз. Халқимиз депутатлардан, мутасадди раҳбарлар ва сиёсий партиялар фаолларидан таҳлилий фикрлар, муаммоларни ҳал этиш бўйича амалий ташаббуслар кутмоқда. Жамоатчилик расмий ва бир томонлама гапларни эшитишни эмас, жонли мулоқотга киришишни, реал ҳаёт билан боғлиқ масалалар ҳақида фикр алмашишни, қонуний талаблари, орзу-истаклари рўёбга чиқишини кутмоқда.


Ҳомиладорлик таътили — Dilkashradio.com\nАссалому алайкум. Аксарият оналар ўзларини болаларига бахшида этадилар. Бундайлар асосан тўнғич фарзандини узоқ кутган аёллар ўртасида кўп учрайди. Улар ҳамма нарсани унутиб, фақат туғилажак болалари ҳақида ўйлашади. Айни пайтда ҳомиладорлик таътилида аёл нима билан шуғуланиши керак, деган савол кўпчиликни қийнайди. Она биринчи ўринда албатта болага ғамхўрлик қилиши керак. аммо бола ухлаганда фойдали ва ёқимли ишлар билан шуғулланиши мумкин. Ухлаётган гўдак билан бирга сайр қилиш болага ҳам, онага ҳам бирдек фойдали. Бундан ташқари, очиқ ҳавода пиёда сайр қилиш ёш онанинг ташқи кўринишини яхшилайди. Агар кўчада ҳаво ёмон бўлса, уйда она нима билан шуғулланиши керак?\nМустақил ўқиб билим олиши мумкин. Шунингдек, бирор хорижий тилни ўрганса ҳам бўлади. Бунинг учун ҳар куни 1-2 соат вақт ажратиши кифоя. Бунинг учун хоҳиш бўлса бас. Агар сизнинг ҳомиладорлик таътилингизда оилангиз пулга муҳтож бўлиб, қийналиб қолса, пул топиш йўлини ўйланг. Масалан, тикувчиликка ўқиб, бичиш-тикиш ва тўқишингиз мумкин. Ҳозирги кунда бундай ўқув курслари жуда кўп. Албатта ишни пухта ўрганинг. Чунки рақобат катта. Агар сизда ёзувчилик қобилияти бўлса, бу соҳада ўзингизни синаб кўринг. Ўз устингизда ишлаб, ёзувчилик иқтидорингизни сайқаллаштиринг. Газета журналларга мақолалар ҳамда ҳикоялар ёзинг. Бу сизнинг дунёқарашингизни янада кенгайтиришга ёрдам беради.\nМен битта аёлни биламан, унинг хоббиси торт пишириш, бўлиб шу йўл билан у пул топарди. У тортларни мастикалар илан шундай безардики, ҳақиқатдан ҳам ноёб асар яратарди. Унинг тортлари шу қадар чиройлилигидан уни кесишга одамнинг кўзи қиймасди. Ундан бу даражага қандай эришганини сўрасам, у торт пишириш билан ҳомиладорлик таътилида сал-пал шуғулланганини айтди. Охир-оқибатда ҳозир унинг ширинликлар ишлаб чиқарувчи кичик бизнеси бор. Шундай экан, сиз ҳам ҳомиладорлик таътилида бўш ўтирмай, бирор бир фойдали юмуш билан шуғулланинг. Масалан, расм чизиш, бирорта мусиқа асбобини чалишни ўрганиш, лойдан нарсалар ясаш, рақсга тушиш, спорт билан шуғулланиш, хуллас уйингизда ўзингиз учун қулай шароит яратинг.\nБаъзи аёллар нимага қобилияти борлигини ҳали ҳам кашф этишмаган бўлади. Агар сиз ҳам шундайлардан бўлсангиз, ҳомиладорлик таътилингизда, буни ўйлаб кўришга ва кашф этишга вақтингиз етарли бўлади. Нимага кўпроқ уқувингиз келишини ўйлаб кўринг. Характерингизни тафтишдан ўтказинг. Турли газета ва журналларни вароқланг. Аёл киши қилиши мумкин бўлган ишлар билан қизиқиб кўринг. Улардан бирортаси албатта сизга тўғри келиши аниқ. Ўз қизиқишингизни топсангиз, бўш вақтингизни бекор кетказмай, ўша ҳунарни ўрганишни бошланг. Мен ўзим ҳам бир пайтлар ҳомиладорлик таътилимда расм албомларини безатиш сирини ўрганганман. Бу жуда ҳам фойдали бўлди. Шу ҳунаримни ишга солиб, тўйи бўлаётган бир нечта қариндошларим ва сингилларимни хурсанд қилдим. Сиз ҳам қунт қилсангиз шундай қила оласиз.


Биродар Абдураимов: "Юрт учун бундай футбол ўйналмайди" » Ўзбекистон янгиликлари – Zamin.uz\nБиродар Абдураимов: "Юрт учун бундай футбол ўйналмайди"\n10 сентябрь 2019, 10:48\nЎзбекистоннинг ЖЧ-2022 саралаш босқичининг иккинчи раундини ўзидан кучсиз бўлган Фаластинга ютқазган ҳолда бошлагани кескин танқид остига олинаётгани тўғри, албатта. Ҳаммани ғазаблантирган ва қаттиқ ранжитган бу ўйин атрофида турли гап-сўзлар пайдо бўлмоқда.\nАйниқса, жамоа ўйини ва мураббий томон жиддий танқидлар айтилаётгани ҳам табиий ҳол. Ўзбек футболи тарихида эса ўзидан ном қолдирган, афсонага айланган кишиларимиз ҳам бор. Биродар Абдураимов ана шундай инсонлардан бири. Терма жамоамизнинг мағлубиятидан қаттиқ хафа бўлган мутахассисдан жамоага тааллуқли айрим саволларга жавоблар олдик.\n- Биродар Ҳасанович терма жамоамизнинг Фаластинга қарши ўйини ҳақида қандай изоҳ бера оласиз?\n- Қисқача айтаман: юрт учун бунақа футбол ўйналмайди. Бундай ўйнагандан кўра ўйнамаган яхши. Ўйингача мулойим бўламиз-у, ўйинга чиққанда ҳамма ўзини четга оляпти. Бу мумкин эмас. Ё футбол ўйнаш керак ёки умуман ўйнашмасин. Мамлакатни бундай ўйин билан шарманда қилиш умуман керак эмас. Бунинг устига рақиб қўпол ўйнаса, бизникилар ўзини четга олди. Хуллас, бизникилар ўйнашмади. Тактика ҳақида мураббийларнинг ўзлари билишади. Чунки жамоанинг ўз мураббийи бор. Ютқазгандан кейин баҳона қидиришнинг ҳожати йўқ.\n- Бу мағлубиятдан сўнг энди кўпчилик Эктор Купернинг истеъфосини талаб қилишмоқда. Сизнингча, у қолиши керакми ёки кетиши?!\n- Ўртада шартнома бор-ку. Шартнома қандай тузилганидан биз хабардор эмасмиз. Ҳозир терма жамоа саралаш босқичидаги энди биринчи ўйинини ўтказди. Балки кейинги учрашувларда вазият ўзгариб, ғалабалар қозонишни бошлармиз. Лекин бу мағлубият ҳаммамизни ранжитди. Ўзбек футболи ўзининг ҳужумчилари билан ҳаммага танилган. Ҳаммаси мураббийга боғлиқ. Халқ футбол учун келади-да, уларни ҳужумкор ўйин билан хурсанд қилиш лозим.\n- Ҳозирги вазиятдан келиб чиққан ҳолда Биродар Абдураимов қандай маслаҳат ва йўл-йўриқ кўрсата олади?\n- Бизга ҳали бирор нима ҳақида гапириш у ёқда турсин, мураббий билан танишмаганмиз ҳатто. ЎФАдагилар бир оғиз бизни таништиришганида уларга ўзимизнинг таклифларимизни айтардик. Лекин чақиришмаган ва бир-биримизни билмаймиз ҳам. «Пахтакор» стадионида ўйин бўлса, улар нарироқда ўтиришади. Аммо мени билмаган ва танимаган одамнинг олдига мен пистончиман деб бормайман-ку. Афсуски, ЎФАдагилар бу борада таништиришмаган ҳам, бу уларнинг камчилиги деб ўйлайман.\n- Барибир Фаластинга ютқазиб қўйганимизни хазм қилиш қийин бўляпти…\n- Афсуски, футболимиз шу ҳаволга тушиб қолди. Ўзбекистон ким-у, улар ким? Тўғри, ютқазиш ҳар қандай жамоага мумкин. Лекин бундай рақибга…очиғи, ватан учун бундай мағлубиятга сира рози бўлолмайман. Футболчиларимиз юрт учун ўйнашганида бундай бўлмасди.\nТеглар: Биродар Абдураимов Фаластин\nЯнгиликлар » Спорт » Биродар Абдураимов: "Юрт учун бундай футбол ўйналмайди"\n08:50 Азамат Абдураимов: «Эйбар»га қарши ҳужумкор ўйин намойиш қиламиз»\n17:01 Биродар Абдураимов: Хитой ва Жанубий Кореяга қарши ўйинларда мураббийлар ўртасида ҳам кураш бўлади (Видео)


Президент Шавкат Мирзиёев Тошкент вилояти ҳудудида жойлашган «Шоввозсой» дам олиш маскани ҳақида гапирди.\n«Бу «Ўзбекистон темир йўллари»нинг давлат корхонаси. Ҳеч ким у ерда яшамайди. Бу давлатнинг жойи, президентга нима алоқаси бор? Агар қандайдир мартабали, Ўзбекистонга фойдаси тегадиган меҳмон келса, президент ҳам бирга бориши мумкин.\nСизлар айтмайсизларми, президент билан пиёда юрамиз, сизларам бир марта келиб, пиёда юриб кўринглар денглар. Президент беш йилда неча марта дам олибди, деган саволни нега бермайсизлар?», деди давлат раҳбари журналистлар билан учрашувда.\nАввалроқ ижтимоий тармоқларда «Угам-Чотқол» миллий табиат боғи тасарруфидаги «Шоввозсой» ҳақида турли хабарлар тарқалган. Бу хабарларга «Ўзбекистон темир йўллари» муносабат билдирганди.


Корхоналар фаолияти одатдаги тартибда давом этади\nУргут тумакни ҳокими М.Турдиев 1-сектор ҳудудида жойлашган "Fruktovaya korzinka, EkoLife fruits, Unipaсk" ҳамда "Sam ferre" корхоналарига ташриф буюрди, ҳозирда Коронавирус пандимияси бўйича камчилик ва муаммолар юзасидан ўрганиш ўтказди.\nКоронавирус пандемияси юсазидан келиб чиққан муаммоларни бартараф этиш бўйича тегишли масьулларга топшириқ ва кўрсатмалар берди.\nБатафсил Корхоналар фаолияти одатдаги тартибда давом этади\nСамарқанд вилояти прокурори Ф.Зуфаров Ургут туманига ташриф буюрди.\nБугун Самарқанд вилояти прокурори Ф.Зуфаров Ургут туманига ташриф буюрди. Ташриф давомида деҳқон бозорларидаги нарх-наволарнинг ҳолати, дезинфексия ишларини олиб борилиши, ташкил қилинган штаб фаолияти, тадбиркорлар томонидан корхоналарда иш жараёнларини олиб борилиши билан танишди ва тадбиркорлар билан сухбатлашиб уларнинг хозирги муаммолари ва ечими буйича уз фикрларини билдириб, мутасаддиларга тегишли курсатмалар берди. Барча масъулларга "Уй ва ишхона, ишхона ва уй" тамойилига амал қилган ҳолатда ишлаш тизими бўйича алоҳида топшириқлар берди.\nБатафсил Самарқанд вилояти прокурори Ф.Зуфаров Ургут туманига ташриф буюрди.\nКўкаламзорлаштириш давр талаби\n07.04.2020 - 17:37\nБугунги кунда йирик аҳоли ҳудудларида кўкаламзорлаштириш ишларини илмий асосланган режа асосида ташкил этиш муҳим аҳамият касб этади. Кўкаламзорлаштириш кўлами эса ўз навбатида аҳолининг, миллатнинг яшаш маданиятидан далолат беради.\nСамарқанд вилояти прокурори Ф.Зуфаров Ургут туманига ташрифи давомида Ургут тумани ҳокими М.Турдиев билан биргаликда туманнинг 1-сектор худудидаги Ўрамас махалласида жойлашган "Яшил шаҳар" хусусий корхонаси фаолияти билан яқиндан танишди.\nКорхонадаги гуллар ва манзарали дарахтларни устириш ва етиштириш жараёни гувоҳи бўлишди.\nБатафсил Кўкаламзорлаштириш давр талаби\nТуман ҳокими Камангарон махалласида\nУргут тумани ҳокими М.Турдиев 1-сектор худудидаги Камангарон маҳалласига бориб, сектордаги ҳақиқий ҳолатни ўрганиш мақсадида маҳалладаги фаолият юритаётган озиқ-овқат дўконлари ҳамда қишлоқ врачлик пункти фаолияти билан яқиндан танишди. Кичик озиқ-овқат дўконларидаги санитария аҳволи ўрганилиб, нарх-наво барқарорлигини сақлаш бўйича тегишли кўрсатмалар берилди.\nБатафсил Туман ҳокими Камангарон махалласида\nШаҳримиздаги 86 - мактабда Ўзбек тилига давлат тили мақоми берилганининг 30 йиллиги муносабати билан "Она тилим-жону дилим" номли катта тадбир бўлиб ўтди.\nТумандаги чегара махаллаларда тадбир бўлиб ўтди\nТуманидаги истироҳат боғи ҳудудидаги 1-сон БЎСМда ватанпарварлик тадбири ўтказилди


Ироқ ҳукумати собиқ президент Саддам Ҳусайн устидан кечаётган маҳкама жараёнида қатнашувчи адвокатлар хавфсизлигини таъминлаш чораларини кучайтирди.\n03 март 2021, Тошкент вақти: 08:25\nМаҳкамада ҳимоячи сифатида қатнашган адвокатлардан бири кеча Бағдодда ўлик холда топилган. Садун Насуаф Жанавийнинг пайшанба куни кечқурун жангарилар тарафидан олиб қочиб кетилгани хабар қилинган эди. Ироқни 35 йил бошқарган 68 яшар Саддам Хусайн ва унинг Бааз партияси бўйича собиқ сафдошлари бегуноҳ одамларни қирғин қилганлик, хусусан 1982 йилда Дужайлда 150га яқин одамни қатлом қилишга буйруқ берганликда айбланмоқда. Маҳкама мажлисида 28 ноябргача танаффус эълон қилинган. Ироқ бош вазири Иброҳим Жафаарий Саддам Ҳусайн устидан маҳкамани мамлакат ташқарисида давом эттириш таклифини рад этди. Жафаарийга кўра, Саддам устидан маҳкама бу Ироқнинг ички иши ва у фақат Ироқ ичкарисида бўлиши керак.


Саудия нигерияликларнинг Ҳажга келишини тақиқлашга таҳдид қилди\nЛасса безгаги тарқалгани сабабли Саудия Арабистони нигерияликларнинг муқаддас Ҳаж зиёратига боришини тақиқлаши мумкинлиги ҳақида миш-мишлар тарқалганидан сўнг Нигерия ҳукумати мамлакатнинг мусулмон аҳолисини тинчлантиришга уринмоқда.\nПокистон сериалларида “талоқ” сўзи тақиқланиши мумкин\nЛаҳор шаҳрида жойлашган Лолливуд номи билан донг таратган киносаноат маркази шиддат билан ривожланиб бормоқда.\nИсломга қарши мақола учун рўзнома жазоланади\nБуюк Британиянинг ОАВ ларни назорат этувчи муассасаси Times газетаси мусулмон васийлари фаолиятини номақбул тарзда ёритгани учун жазога тортиладиган бўлди. Ўтган йилининг август ойида чоп этилган мақолада, “оқ танли насоро қиз” мусулмон васийлари томонидан тахқирланмоқда деб ёзилган эди.\nСурия ўз маҳсулотларини Москвада намойиш қилмоқда\n25-27 апрель кунлари Москвада бошланган “Halalfood” кўргазмасида Сурия маҳсулотларининг тақдимоти ҳам бўлиб ўтиши режалаштирилмоқда. Меҳмонлар миллий сувенир ва косметика ҳамда ширинлик ва зираврлордан баҳраманд бўлишлари мумкин. Мазкур тадбир ташкилотчиларидан бири Султон Ҳамзаев айтишича, “Суриялик тадбиркорлар мамлакатдаги оғир вазиятга қарамай ўз ишларини давом эттиришмоқда. Биз уларни қўллаб-қувватлаш учун ўз маҳсулотларини кўрсатишга кўмак кўрсатмоқдамиз”.\nКиевда биринчи Исломий кутубхона очилди (+Фотолавҳалар)\n20 апрель куни Киевда биринчи кутубхона-дўкон очилди. У ерда Исломга оид адабиётлар сотилиши мўлжалланган бўлиб, барча хоҳловчиларга Ислом ҳақидаги маълумотлар берилиши назарда тутилган. Махсус лойиҳа Украина мусулмонлар идораси ва “AYA group” нашриёти ҳамкорлигида амалга оширилмоқда.\nАҚШ даги йирик савдо тармоғи Рамазон совғаларини сотади\nАҚШ тарихида илк бор 850 та дўкони бор “Party City” савдо тармоғи Рамазон ойи муносабати билан ўз харидорларига махсус совғалар сотишни йўлга қўяди.\nДўкон пештахталарида идиш-товоқ, баннер, наклейка ҳамда масжид, юлдуз ва ярим ой акс этган хаво шарлари ўз харидорларини кутмоқда.\nСуриянинг йўқолиб бораётган маданиятининг кўргазмаси\nШу йилнинг 23 ноябрь куни Қатар пойтахти Доҳа шаҳрида Syria Matters номли кўргазама очилиши режалаштирилмоқда.\nҚозоғизтонда VII Республика Қуръон мусобақаси бошланди (+Фотолавҳалар)\n25 апрель куни Қозоғистон Мусулмонлар Диний Идорасининг раиси Бош муфти Серикбай Ўраз ташаббуси билан Олмаота Марказий масжидида Қуръон ҳофизлари ортасида VII Республика танлови бошланди. Бу ҳақда ҚМДИ матбуот хизмати хабар берди.\nСаудия Арабистонида қарийиб бир миллион шахс қўлга олинди\nСаудия Арабистони ҳуқуқ-тартибот органлари 18-22 апрел кунлари мамлакат бўйлаб 994.000 кишини ҳибсга олди. Бу маълумотни 25 апрел куни Сауди Оказ газетаси тарқатди.\nТрампнинг адвокати Ислом динини “дунёнинг буюк давлатларидан бири” деб атади\n25 апрел куни АҚШ Олий судида президент Доналд Трампнинг аксар аҳолиси мусулмон бўлган бир неча давлат фуқаролари Қўшма Штатларга киришини ман этиш ҳақидаги фармонининг қонунийлиги муҳокама қилинди.


Сенат раиси шифокорларга миннатдорчилик билдирди — Фарғона шифокори\nЎзбекистон Республикаси Олий Мажлиси Қонунчилик палатасида парламент қўйи палатаси депутатлари ва Сенати аъзолари иштирокида йиғилиш бўлиб ўтди. Унда парламент юқори палатаси раиси Танзила Норбоева нутқ сўзлади:\n“…Сўнгги уч йилда кўплаб ислоҳотлар амалга оширилган бўлса-да, йиллар мобайнида барча соҳалар, хусусан, ижтимоий соҳаларда муаммолар етарлича тўпланиб қолганлигига гувоҳ бўляпмиз.\nАйниқса, санитария-эпидемиология хизмати тўғрисида нафақат қонунчиликни такомиллаштириш, балки ҳукуматимиз томонидан зарур чора-тадбирлар амалга оширилиши керак. Бунга давлат раҳбари ҳам урғу бериб, ушбу тизим йиллар давомида эътибордан четда қолганлиги, кадрлар салоҳияти етарли даражада эмаслиги, моддий-техника базаси ўз ҳолига ташлаб қўйилганлигини таъкидлади.\nШу муносабат билан, ҳозирда нафақат санитария-эпидемиология хизмати, балки соғлиқни сақлаш тизимини тубдан қайта ислоҳ қилиш бўйича тегишли чоралар кўрилмоқда.\nКеча Президентимиз видеоселекторда алоҳида қайд этдиларки, шу қисқа вақт ичида пойтахтимизда учта шифохона қурилиб, фойдаланишга топширилади. Албатта, бу муассасалар карантинга қабул қилиш учун қилинаётган бўлса-да, кейинчалик бошқа тиббий мақсадларда ҳам ишлатилиши мумкин.\nПрезидентимиз ушбу соҳа мутахассисларининг ойлигига қўшимча ҳақ тўлаб берилиши, қўллаб-қувватланишини ҳам қайд этдилар. Чунки тиббиёт ходимлари нафақат карантинга олинганларга ёрдам беряпти, балки ўз ҳаётини хавф остига солиб, ўз ишини сидқидилдан бажармоқда. Шу ўринда соғлиқни сақлаш тизими мутахассисларига миннатдорлик билдирамиз”.\n← Менга «карантин» ёқаяпти\n«Маска» энди тиббий буюм эмас →\n16.01.2019 fsh.uz 376\n06.04.2019 fsh.uz 337\n28.05.2019 fsh.uz 474\n14.11.2019 fsh.uz 263\n12.11.2019 fsh.uz 232\n04.03.2020 fsh.uz 1 506\n23.01.2020 fsh.uz 350\n27.12.2019 fsh.uz 221\n18.10.2019 fsh.uz 298\n11.09.2019 fsh.uz 681\n05.09.2019 fsh.uz 554


10:56 05.07.2018 (Янгиланган 11:19 05.07.2018) Ҳавола олиш\nЙиғилишда ёшлар билан ишлашда ҳали камчиликлар кўплиги ҳам қайд этилди. Жумладан, Ёшлар иттифоқи тадбирларида дабдабабозлик, юзакилик кўзга ташланаётгани, ёшлар билан манзилли ишлашга, уларнинг муаммоларини ҳал этишга етарли эътибор берилмаётгани танқид қилинди\nТОШКЕНТ, 5 июн — Sputnik. Ўзбекистон президенти Шавкат Мирзиёев 4 июль куни ёшлар билан манзилли ва тизимли ишлаш, улар учун муносиб шароитлар яратиш, бандлигини таъминлаш масалаларига бағишланган видеоселектор йиғилишида "Ёшлар Иттифоқи"ни кескин танқид остига олди, деб хабар бермоқда Спутник Ўзбекистон мухбири.\n"Ҳар бир ёшнинг жамиятда муносиб ўрнини топиши учун уларни қўллаб-қувватлаш ва зарур шарт-шароитлар яратишни ислоҳотларимизнинг муҳим йўналишларидан бири сифатида белгилаб, кенг кўламли амалий ишлар олиб бормоқдамиз. Жумладан, "Камолот" ёшлар ҳаракати негизида Ўзбекистон Ёшлар иттифоқини туздик, ёшлар билан ишлашда янги тизим ва ёндашувларни жорий этяпмиз. 30 июнда мамлакатимизда биринчи марта "Ёшлар куни"ни кенг нишонлаб, янги ижобий анъанани йўлга қўйдик. Аммо ёшлар билан ишлашда ҳамон камчиликлар мавжуд Жумладан, катта мақсадлар билан тузилган Ёшлар Иттифоқи ёшлар билан манзилли ва тизимли ишлашга, уларнинг муаммоларини ҳал этишда етарлича эътибор бермаяпти. Ташкилот ўтказаётган айрим тадбирлар дабдабабозлик, ўзини "кўз-кўз" қилишга ўхшаб қолаяпти", — деди Ўзбекистон раҳбари.\nШунингдек, жойлардаги 4 та сектор раҳбарларининг кўпчилиги ҳали ёшлар масаласи билан тўла шуғулланмаётгани қайд этиб ўтилди.\nИчки ишлар идоралари, маҳалла қўмиталари, бошқа жамоатчилик ташкилотлари ва таълим муассасаларининг ҳам бу борадаги ишлари кўнгилдагидек эмас. Туман (шаҳар) ҳокимларининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосарлари, туман ички ишлар бўлими бошлиғининг ёшлар масалалари бўйича ўринбосарлари ишини ҳам қониқарли, деб бўлмайди. Баъзи ҳолларда эса ёшлар бўйича масъул лавозимлар вакант бўлиб қолмоқда.\nЖорий йилнинг ўтган даврида содир этилган 17,5 минг жиноятнинг қарийб 31 %и ёшлар ҳисобига тўғри келмоқда. Ўзбекистон бўйича жиноят содир этган 22 минг шахснинг 11 минг нафарини ёшлар ташкил этиб, бу кўрсаткич Андижон, Бухоро, Самарқанд, Фарғона вилоятлари ва Тошкент шаҳрида, айниқса, юқорилигича қолмоқда.\nНафақат уюшмаган ёшлар, балки коллеж ва мактаб ўқувчилари орасида ҳам жиноятларни сезиларли даражада камайтириш таъминланмаяпти. Жорий йилнинг ўтган даврида жами 371 ўқувчи жиноят содир этган. Коллеж ўқувчилари жиноятлари сони Сирдарё, Жиззах, Наманган ва Самарқанд вилоятларида кескин ошган. Мактаб ўқувчилари жинояти асосан Жиззах, Навоий, Бухоро, Сирдарё, Фарғона вилоятлари ва Қорақалпоғистон Республикасига тўғри келади.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Эркаклар ўқисин! Аёлни бахтли қилишнинг 15 усули\t11:11, 31 август 2016\tАёлни бахтли қилиш жуда осон. Бунинг учун аёл суюкли эканлигини доим ҳис этиб яшаши керак. Аёл эркак эътиборисиз сўлиб қолади. Эрининг меҳри, муҳаббати, эркалаши аёлга сув каби зарур. Агар сиз аёлингизни қувончли кўзларини ҳар куни кўришни истасангиз қуйидаги маслаҳатларни амалда бажо келтиринг.


ЮРАГИНГДА ЮРТГА МЕҲР ГУЛИ УНСИН - Ўзбекистон овози газетаси\nПрезидентимизнинг топшириғига кўра, халқаро ЮНИСЕФ ташкилоти билан ҳамкорликда Ироқ давлатида сарсон-саргардонликда юрган Ватанимизнинг 64 нафар фарзанди юртимизга қайтарилди. Уларнинг орасида уч ёшгача бўлган норасидалар ҳам бор...\nЎқиб, эшитиб она қалбим қалқиб кетди. Ўзбек миллати мана шундай миллат экани бутун дунёга аён бўлди. Хато ҳам, гуноҳ ҳам, жазо ҳам уларни дунёга келтириб, мурғак қалбларини қонатган ота-оналарининг бўйнида. Юрт юзига оёқ қўйиб, ўзга юрт тупроғини кўзга суртгани кетгани рост. Хато қилгани рост, гуноҳга ботгани рост, аммо бу норасидалар бизнинг миллатнинг болалари-ку! Ўзбек, ўзбек бўлиб туғилиб ва шу мақомда тупроққа бош қўйиши керак.\nЎзга юрт тупроғида бир тишлам нонга зор бўлиб сарғайиб юрган болалар, дард тортса, дармон тополмайдиган зулматларда юрганлар, мактаб кўрмаган, китоб ушламаган, нобакор отасининг юзини бир марта кўрмаган болалар булар... Яхши бўлди. Улар ўз тупроғига қайтишди.\nОдамзотнинг бу омонат дунёга келиб-кетиши ҳар кунлик ҳодиса. Шундай экан, дунёга келиш саноғида 64 нафар бола унчалик катта аҳамият касб этмаслиги мумкин. Шундай экан нега бизнинг Президентимиз қанча машаққатлар билан ўша болаларни Ўзбекистонга олиб келди? Нега уларнинг ташвишини гарданимизга оляпмиз? Ота бўлиб бағримизга босиб, она бўлиб бошини силаяпмиз.\nГап шундаки, муҳтарам Юртбошимиз бутун дунёга ўзбекона МЕҲР қудратини намоён қилмоқда. Жаҳолат, беақллик, адашиш, андишасизлик ўша бегуноҳ гўдакларни юпун, қўрқоқ, ҳар шарпадан ҳадиксирайдиган қилиб қўйганидек, меҳр уларни одамийлик мартабаларига кўтаради. Эртага уларнинг мурғак қалбларига меҳр-муҳаббат, ишонч киради. Улар одамзотни, ҳаётни севади. Ҳар бирининг қалбига экилган меҳр уруғидан, эҳтимол, 64 минг муҳаббат дарахтлари кўкариб, юртни обод этса, ажаб эмас...\nУларнинг ота-оналари ўзларининг хатолари туфайли бегона, мусофир юртда жазо тортмоқда. Болаларини олиб келиб, паноҳимизга олишимиз “Ўлигинг, тиригингга фақат Она юртинг эгалик қилади”, деган азалий қадрият тасдиғи эмасми? Тўрт девор ичида жазо ўтаётган маҳкумалар-ку энди ҳеч нарса қила олмайди. “Худога шукур, зурриёдим ишончли қўлларда”, деб йиғлаши мумкин, холос. Фақат кўзи очиқлар, очиқда юриб адашишга мойил бўлганлар охиру аввал ҳимоя юртингдан эканини билишлари керак.\nБолалик пайтимда дунёда онамдек паҳлавон бўлмаса керак, деб ўйлардим. Онамнинг ювилавериб юпқалашиб кетган обравон кўйлагининг пеши менинг ҳимоячим эди. Шамолдан беркинардим, юз-кўзим кирланса артардим, қоронғуликдан қўрқсам кўзимни тўсардим, энг асосийси, ундан райҳоннинг ифори келарди. Бу бегуноҳ болалар ҳам онасининг пешидан тутган. Онасининг паноҳида жаҳолат ботқоғи томон кетиб борган. Аммо кўйлак этакларидан нону райҳон иси эмас, қон иси келарди... Оталар гўдакларини эркалаб осмонга отса ҳам қўрқиб йиғлаш ўрнига қиқирлаб куладилар. Ишончи, суянган тоғи борлиги, қайтиб ерга эмас, отасининг қўлига тушишини ўша гўдак ҳам билади. Шу боис кулади, эркаланади. Юртга қайтган болаларнинг оталари эса ўз қўллари билан гўдагини дўзах азобига отган.\nУмид излаган кўзларга эрта-индин нафрат инмасдан туриб, меҳр излаган юракларга исёнлар ин қурмасдан туриб, паноҳ излаб чўзилган қўлларга қурол тушмасдан туриб яхшиям бағримизга қайтди. Энди ўша қора ридога ўралган онанинг қалби қонаса ҳам, энди юрт юзига оёқ босган оталар изидан боргувчилар олислаб кетган бўлса ҳам, бизнинг қилган ишимиз хайрлидир. Ортга йўл йўқ. Улар Юртбошимиз меҳридан баҳра олиб, эзгулик нуридан тафт олиб улғаяди, энди. Улуғбеклар, Темурлар, Зулфия, Саидалар бор буларнинг орасида. Болаларни “жаннат райҳонлари”, дея суюб-эъзозлаган пайғамбаримиз Муҳаммад (с.а.в) ҳар бир бола дунёга тоза фитрат билан келишини марҳамат қилганлар. Унинг қандай инсон бўлиб етишиши тарбияга, атрофдагиларнинг унга бўлган муносабатига боғлиқ. Боланинг топ-тоза, беғубор қалбида эзгулик уруғини ундириш, ҳар қандай зулм, ҳақсизлик ва ёвузликлардан асраш бизнинг инсонийлик бурчимиздир.\nБанди бўлди, бандимиздан узилганлар,\nНиҳолини нобуд қилмай олиб қайтдик.\nЖаҳолатнинг тупроғида чўзилганлар,\nБошин силаб, келар пайтда алла айтдик.\nМеҳр бердик, нурлар билан ўйна болам,\nЮрагингда юртга меҳр гули унсин.\nСен отангдек хато қилиб қўйма болам,\nЮртин ёвга алишганнинг куни қурсин.


Otkir Madaminov Iltimos - prikazwant\nOtkir Madaminov Iltimos\nБиринчи ва охирги жангчи « . Тaрихий шaхс эмaсдир- у вa лекин, Исмaтжoннинг шaхслигигa гумoн й.\nOtkir Madaminov есть на Facebook. Присоединяйтесь к Facebook, чтобы связаться с Otkir Madaminov и найти других друзей.\nУ бу услубини насрий асарларида . Ойлаб, йиллаб тураверади.\nСкачать mp3: otkir madaminov. Все MP3 треки бесплатные на нашем сайте.\nКимдир уларни боладай етаклаб келади- да, “мана шу ерда туринг, мен . Пушкин Дантес дуэлининг сабабини биласизми? Сиз Пушкинни севасиз ва унинг нега айнан шу ерда турганлигини о.\nВалерий Бражник - Хуршид Мадаминов. Президентлик сайловига Ismailov Utkir Ibragimovich 16 сентября 2015 13:41 Hakimjon Madaminov 16 сентября 2015 14:38.\nИккинчидан, саволингиз ни. Уларни жуда катта ижтимоий во. Лекин кечирасиз, айтинг- чи, мен . Кетмаймизми, а? Горкий фа. Шоирлигини ташлаб, сиёсат билан шу. Давр ва замон унинг елкасига ана шундай улу. Унга Тошкентнинг Дархонидаги ёзувчиларга м.\nНомзоди эса Тошкентнинг Профессорлар ша! Лекин Каримовнинг тазйи. Бу одамнинг айтган гаплари, асосан, т.\nСкачать Otkir Madaminov.mp3. Ismailov Utkir Ibragimovich 16 сентября 2015 13:41. Hakimjon Madaminov 16 сентября 2015 14:38. Umid Madaminov 28 августа 2016 18:12. Добро пожаловать на наш музыкальный сайт Муз-колор! Скачать песню : Otkir madaminov.\nАлбатта, «Эрк» партияси машру, расмий ташкилот эди, у сайловда . Демак, «Эрк»нинг сайловларда . Ва биз буни кафолатладик.\nЭнди Каримов то сайлов кунига . Иккинчидан, овоз бериш . Учинчидан, сайлов натижалари сохталаштирилиши мумкин эди, бу . Бутун бу бизнинг фойдамизга б. Сайлов комиссияси менга ишончли вакил б. Каримовнинг ватанидан бошладим «юриш»ни. Вилоят театри залида сайловчилар билан учрашдим.\nОдамларнинг кайфияти яхши эди. Савол- жавоблар самимий б. Одамлар менинг деганларимга . Учрашувларнинг бирортаси, . Туркияга кетаётибди, ю. Мен «эртага кетмайман, чунки, ишим к.\nЭнди Президент менинг номзодимни . Лекин менинг кайфим чо. Коммунистик партиянинг ичи б. Озгина имкон, озгина тайёргарлик ва озгина . Сайловдан олдин биринчи сабо. Бизнинг кучимиз анъанавий сиёсатни рад этиб, хал.\nНатижалар сохталаштирилганининг исботи сифатида йигитлар бир неча халта сохта бюллетенни хал. Чунки, сайловдан кейинги бос. Унинг устига миниб, денгизга томон очилишимиз зарур эди. Сайловдан кейин сайловни кузатган сенатор Де Кенсини бошчилигидаги . Умуман, 1. 99. 1 сайловларига барча . Мамлакат ва жамиятдаги сиёсий вазият .\nБу унинг характерига ёт нарса! Аксинча, Ислом ака уни к. Катта- катта амал ва имтиёзларга учмаган. Ислом акага ялто.\nБиз сотилдик катта катта амал ва имтиёзларга, Соли. Олий Кенгаш раиси Шавкат Юлдошев, унинг .\nСессия бошланди. Шундай . Аммо 1. 98. 3 йил Рашидов . Бу буюк Амир Темурнинг маш. Бу шеърнинг маъноси шу.\nТемур . Кенгашда айрим хушомадгуйлар, келажакни к. Бу менга эмас, балки и. Бундан беш кун олдин . Бош вазир дейдими, Вице- президент дейдими, бало- баттар дейдими, менга амал керак эмас. Мен . Зотан, маданиятли ижодкор ва . У Эргашев деган одам билан битта окрукка тушиб . Иккиюзламачиликдан, мунофи!\nЛекин сиёсат масаласида мен Ислом Каримовга тарафдор б. Уларнинг бошига аввал содда ва . Лекин Мурод билан Соли.\nБугун мени битта савол жуда . Мен адолат ва диёнат тарафдориман!\nЯхшилик ва ёмонлик, эзгулик ва ёвузлик, садо! Оддий бир инсон сифатида унинг . Журналист сифатида эса – . Аммо митинг ташкилотчилари . Улар мени Олий Кенгашгача кузатиб боришди. Аммо асос томоша Кенгаш залида б.\nМажлис бошланмасдан 1. Унда схема чизилиб, залдаги . Бунга албатта, нормал одамнинг а. Менинг столимдаги микрафон . Раис «шошмай туринг,» деди ва ёнида . Телевидение мажлисдан т. Сессия олдидан мени изоляция .\nТелевизион камераларнинг объективлари . Фойеда бизнинг «Эрк» фракциясидан йигитлар келиб, нималардир деди, эсимда й. Кулдим, жавоб бермадим. Кенгаш биносини тарк этдим. Шофёрни «тушдан кейин келасан,» деб юборгандим.\nПартия марказига пиёда кетдим. Й. Бу одамлар мухолифатнинг эълон . Сиёсатчи учун бу фазилатлар балки орти.\nЧунки сен мухолифат аъзоси эдинг. Сенинг фикринг эътиборга олинмас эди. Унинг фалсафий шеърларида хал.\nЛекин бу ифлос ва муртад кимсани . Унга эътироз билдирдим. Адолат тарафида туриб ёзинг!”Мана, .\nЛекин уларнинг бирортасида . Тарихда мисоллар жуда к. Тан олиб айтиш лозимки, Му. Ундан кейинги сайловда – Акмал Саидов .\nУнинг сайловидаги гап натижада эмас. Мухолифатга нисбатан катта к. Шоирлигини ташлаб, сиёсат билан шу. Давр ва замон унинг елкасига ана шундай улу.


Мирзо Улуғбек даҳрий бўлмаган!\nҲамма нарсани эътиқодсизлик тарозисида тортишга ўрганиб қолинган яқин ўтмишимизда бошқа фан ва маданият арбоблари қатори улуғ ўзбек олими ва давлат арбоби Мирзо Улуғбек теварагида ҳам бир-бирига хилоф, ноҳақ гап-сўзлар, ёрлиқ ёпиштиришлар кўп бўлган эди. Бугун юрт мустақил бўлди, миллий ва диний қадриятларимиз ўзимизга қайтди. Энди худосизликда ноҳақ айбланган улуғларимиз ҳақидаги асл ҳақиқатни айтиш, замонасозлик қилиб уларга ёпиштирилган айбномаларни олиб ташлаш пайти келди.\nИстиқлолгача Мирзо Улуғбек номи диндан юз ўгириб, илм-фан билан шуғуллангани учун реакцион уламолар томонидан тазйиқ ва таъқибга учраган, охири ҳажга юбориш баҳонасида машҳур тасаввуф шайхи Хожа Аҳрор Валий томонидан ўлдиртириб юборилган ҳукмдор сифатида талқин қилиб келинди. Сўзимиз қуруқ бўлмаслиги учун биргина мисол келтирамиз: “Улуғбек шахсий ҳаётида ҳам, сиёсий фаолиятида ҳам ислом дини ақидаларига ёпишиб олган ўз отаси Шоҳрухдан тамомила бошқача йўл тутди. Шоҳрух Ҳиротда дин пешволари билан ўралашиб қолган, ҳар ҳафтанинг жума куни мунтазам равишда масжидга бориб номоз ўқиган, ман этилган базмларни қаттиқ таъқиб қилган бир шароитда Улуғбек Самарқандда олимлар ва шоирлар доирасида бўлиб, кўпинча дин ақидаларига зид иш қилар эди” (“Самарқанд тарихи”, Тошкент, “Фан”, 1971 йил, 1-жилд, 219-бет).\nБу каби тумтароқ сўзларни ёзган муҳтарам олимларимиз яхши билишар эдики, совет босқинидан олдин бу юртнинг оддий фуқаросидан тортиб энг улуғ ҳукмдоригача Ислом динида бўлган, унинг ақидаларига бўйсуниб яшаган, ҳаётини Қуръон ва Суннат асосига қурган. Масалан, соҳибқирон Амир Темур ҳазратлари ёшлик чоғида уч йилдаёқ Қуръони каримни тўлиқ ёд олган, ёд олганда ҳам ундан фиқҳий ҳукм чиқара олиш даражасида уни яхши билган. Соҳибқирон намозини канда қилмай ўқиган, рўзасини тутган, ёлғон сўзламаган, ваъдасига вафо қилган, ҳаром нарсалардан буткул юз ўгирган эди. Буни ҳатто дин душманлари ҳам тан олиб ёзишади. Темурийлардан бўлган Мирзо Улуғбек ҳақида ҳам худди шу гапларни айтиш мумкин. Буни юқоридаги китобдан келтирган иқтибосимиз ҳам тасдиқлаб турибди: художўй ва тақволи ҳукмдор Шоҳрухнинг фарзанди аржуманди эътиқодсиз ёки даҳрий бўлиши мумкин эмас!\nУстозимиз шайх Муҳаммад Содиқ Муҳаммад Юсуфнинг бундан йигирма йилча олдин нашр этилган китобларидаги “Аввал ўйла, кейин сўйла” сарлаҳали мақолада шундай жумлалар бор: “Баъзи шахслар эса, аввал динсиз қилиб олиниб, сўнгра маълум чегарада ижобий сифатлар билан баҳоланар эдилар. Бундай шахслар қаторига Алишер Навоий, Ибн Сино, Фаробий, Улуғбеклар киритилган эди... Кечагина “Улуғбек Исломга бутун вужуди билан қарши бўлган, у “дин тумандек тарқалиб кетади”, деб айтгани учун золим Хожа Аҳрор бошлиқ жоҳил руҳонийлар унинг ўлимига сабаб бўлганлар” деб, “илмий ҳақиқат”ни турли восита, ҳатто бадиий асарларда тарғиб қилаётганлар бугун “Улуғбек чин мусулмон бўлган, Қуръонни яхши ёд билган, фиқҳни (Ислом қонунчилигини) аъло даражада ўзлаштирган, шунинг учун ҳам Ислом шариати ила бошқарилган мусулмон давлатга қирқ йил бошлиқ бўлган”, дейишмоқда” (“Жамият кўксига урилган заҳарли ханжар”, 51-52-бетлар).\nМовароуннаҳрнинг атоқли тарихчиларидан Мирхонднинг “Равзатус-сафо” (Покиза боғ) кўп жилдли асарининг еттинчи жилди Мирзо Улуғбек ҳукмронлигининг сўнгги даврларидан 1493 йилгача (Ҳусайн Бойқаро тарихи) бўлган воқеаларни ёритади. Ушбу китобда ҳам Мирзо Улуғбекнинг комил мусулмон бўлгани, шаръий аҳкомларни оғишмай бажаргани, диний уламоларга ҳар жиҳатдан ёрдам кўрсатгани батафсил очиб берилади.\nОлимнинг болалик йиллари ҳақида гапирганда тарихчилар ёш Улуғбек ҳамиша бобоси Амир Темурнинг диққат-эътиборида бўлганини ёзишади. Темур бутун муҳаббатини ва эътиборини ана шу зийрак, илмга ташна набирасига қаратди, унибилимдон ва тажрибали мураббийлар тарбиясига топширди. Эрта хат-саводини чиқарган, Аллоҳнинг Каломини тўлиқ ёд олган болакай машҳур олим ва шоир шайх Ориф Озарийнинг тарбиясига топширилди. Улуғбек ёш бўлишига қарамай, давлат ишларига ҳам жалб қилинди, давлат кенгашлари ва қабул маросимларида ҳамиша бобоси Темурнинг чап томонида ўтирар эди. Буни Кастилия (Испания) қиролининг Самарқандга келган элчиси Рули Гонсалес де Клавихо ҳам таъкидлаб ўтган.\nАбу Тоҳирхожа Самарқандийнинг “Самария” асарида Мирзо Улуғбекнинг ҳаёти ва унинг Самарқандда муҳташам мадраса ва жомеъ масжиди қурдиргани ҳақида батафсил сўз юритилади: “Улуғбек Амир Темурнинг набираси, Шоҳрух мирзонинг тўнғич ўғлидир. 796 ҳижрий, якшанба куни жумодил-аввал ойининг ўн тўққизинчисида туғилгандир. Шоҳрух мирзо отаси Амир Темур Кўрагоннинг ўлимидан беш йил кейин Ҳиротдан Самарқандга келиб, Мироншоҳнинг ўғли, ўз биродарзодаси Султон Халилни Самарқанд тахтидан тушириб, ўз ўғли Улуғбекни ўтқазди (аслида у ишқий можароларга ўралашиб қолган шоир Султон Халилга тахтни муносиб кўрмай, ўғлига топширган). Улуғбек хонлигидан ўн олти йил кейин ҳижрий 823 да мадраса солдирди (Саййид Роқим ўз китобида ушбу мадрасанинг 828 йили қурилганини ёзади). Бобур мирзонинг ривоятига кўра, Улуғбек ўз мадрасасининг жанубида “Муқаттаъ” номли бир масжид ҳам солган. Мадраса битгач, Улуғбек унга ўз даврининг улуғ олими Қозизода Румийни бош мударрисликка тайинлади, ушбу мадрасада дарс беришга мавлоно Муъиниддин Кошоний, мавлоно Али Қушчи, Саид Имомуддин, Хожа Фазлуллоҳ Абу Лайсий каби забардаст олимлар таклиф этилди. “Бобурнома”да шундай келтирилади: “Улуғбек Мирзонинг иморатларидан Самарқанд қалъасининг ичида мадраса ва хонақоҳдир. Хонақоҳнинг гумбази бисёр улкандир, оламда онча гумбаз йўқ деб нишон берурлар... Яна бу мадрасанинг жанубида бир масжид солибтур, “Масжиди Муқаттаъ” дерларким, қитъа-қитъа йиғочларни тарош қилиб, ислимий ва хитоий нақшла солибтурлар...” Хўш, Самарқанддай улкан салтанат пойтахтида мадраса ва масжид қурдиган, ўзи ҳам унда талабаларга сабоқ берган олим қандай қилиб даҳрий (худосиз) бўлиши мумкин?\nМирзо Улуғбек милодий 1448 йили Машҳадда уюштирилган бир илмий мажлисда ўша даврнинг машҳур тилшунослари Садриддин Раддос ва шайх Ориф Озарийлар билан араб тилининг фасоҳати ва балоғати борасида мунозара олиб борганининг ўзиёқ Улуғбекнинг жуда кўп исломий билимлардан яхши хабардор бўлганини кўрсатади. Атоқли муаррих Муҳаммад Ҳайдар ўзининг машҳур “Тарихи Рашидий” асарида Мирзо Улуғбекнинг даврининг етук риёзиёт ва фалакиёт олими бўлиш билан бирга йирик тарихчи бўлганини ҳам айтган. У, жумладан, шундай деб ёзади: “Мирзо Улуғбек тарихнавис донишманд эди. “Тўрт улус (тарихи)”ни ёзиб қолдирган эди”. Тадқиқотчиларнинг фикрича, “Тарихи арбаъ улус” китоби туркларнинг афсонавий ота-боболари ҳисобланган Туркхон ибн Ёфасдан то Амир Темур вафотигача тўрт улусга (Жўжи, Чиғатой, Ҳалоку ва Улуғ улуслари) қарам бўлган мамлакатларда содир бўлган воқеалар ҳақида сўз юритади.\nАслида ўша пайтда Улуғбекнинг фожиали ўлимига сабаб бўлган бир неча вазиятлар юзага келган эди. Булардан бири ва энг асосийси, Улуғбек давлат арбоби ва саркардаликдан кўра илмни афзал кўрган кўнгилчан бир ҳукмдор эди. Ўз-ўзидан равшанки, бу нарса Темур авлодлари бўлмиш жангари шаҳзодаларга ва урушсиз туролмайдиган саркардаларга ёқмас, улар хассос ва шоиртабиат Улуғбекни унча хушламас эдилар.\nТемурий салтанатнинг охирги йирик вакили Шоҳрух мирзо вафотидан кейин эса ўзаро уруш ва можаролар кучайиб кетди. Шоҳрух ўзидан кейин набираси Абдуллатифни тахтга ўтқазишни истарди. Аммо подшоҳнинг хотини Гавҳаршодбегим давлат ишларига аралашиб, бошқа бир невара Алоуддавлани ҳукмдор қилмоқчи бўлди. Оқибатда салтанат тахтини эгаллаш даъвосида юрган Муҳаммад Султон, Абулқосим Бобур, Алоуддавла ва Улуғбекнинг ўғли Абдуллатиф ҳукмдорга қарши тиш қайрай бошлашди. Салтанат тахтига Шоҳрухнинг набираларидан кўра ҳақлироқ бўлган Улуғбек ўғли Абдуллатиф билан бирлашиб, Алоуддавлани Ҳиротдан қочишга мажбур этади ва Шоҳрухнинг пойтахтини эгаллайди.\nБироқ тахт илинжида ёнган Абдуллатиф Улуғбек душманларининг иғвоси билан отасига қарши исён кўтарди ва Абулқосим Бобур билан тил бириктириб отасига қарши иттифоқ тузди. Хоин Абдуллатиф азиз отасининг ҳаётига чанг солди ва унинг табиий илмларга рағбати устунлигидан норози бўлиб юрган мутаассиб руҳонийлардан “диндан чиққан” Улуғбекни ўлдириш ҳақида фатво ёздириб олди. Ваҳоланки, Улуғбек ҳокимиятни Абдуллатифга топшириб, умрининг қолган қисмини илмга бағишлаш ниятида Самарқандга бориб, ўзини ўғлига топширганини Давлатшоҳ Самарқандий ва “Тарихи Абулхайрхоний” муаллифи Масъуд ибн Усмон Кўҳистонийлар ёзиб қолдиришган.\nУлуғбекнинг ўлими тафсилотлари ҳақида улуғ муаррихлардан Абдурраззоқ Самарқандий шундай ёзади: “Мирзо Абдуллатиф соҳибқирон хон (Чингизхон) юсунини кўрсатиб ҳаммага амр қилдики, хон (Абдуллатиф Чиғатой наслидан бўлган Муғлуқ исмли бир кимсани номига хон қилиб қўйган эди) олдида тиз чўкиб, “Мирзо Улуғбек менинг фалон кишимни ғайриқонуний равишда ўлдирган, унинг хунини талаб қиламан”, деб арз қилинглар”. Ана шундайлардан бири Сундус қабиласидан бўлган Аббос исмли шахс хон олдида тиз чзкиб, Улуғбекдан қачонлардир катта жиноят қилгани учун қатл қилинган отасининг хунини талаб қилди. Абдуллатифнинг кўрсатмаси билан хон Аббоснинг илтимосини қондирди ва у тунда ҳаж қилиш учун Маккага жўнаб кетган Улуғбекнинг кетидан қувиб етиб, уни Самарқанд яқинида хоинона ўлдирди. Бу фожиали воқеа, Мирхонднинг айтишига қараганда, ҳижрий 853 сана саккизинчи рамазонда содир бўлди.\nҚолаверса, диний уламоларнинг жоҳил, янгиликка қарши, мутаассиб қатлами ҳам фалакшунослик ва риёзиёт каби илмларга “муккасидан кетган” Улуғбекни ёқтирмаслиги ҳам ҳақиқат эди. Ваҳоланки, диний ва дунёвий илмлар ўртасига хитой девори қуриб оладиган, суриштириб ўтирмай ҳар қандай тараққиёт янгилигини ҳаромга чиқарадиган бундай жоҳиллар Улуғбек замонидан олдин ҳам, кейин ҳам етарлича топилган. Аммо Хожа Аҳрор Валийдай улуғ мутасаввифнинг, Аллоҳнинг дўстларидан деб тан олинган кароматли шайхнинг Улуғбекнинг ўлимига ҳеч қандай алоқалари бўлмаган. Бу тарихий мудҳиш ҳатони тузатиш йўлида катта изланишлар олиб борган самарқандлик тадқиқотчи, Хожа Аҳрор Валийнинг авлодларидан Комилхон Каттаев “Хожа Аҳрор Валий ва Мирзо Улуғбек муаммолари” деган махсус рисола ёзиб, 2004 йили Самарқандда чоп эттирди. Келинг, ана шу илмий асарнинг мавзуимизга оид айрим ўринлари билан танишиб чиқайлик.\nКомилхон Каттаевнинг ёзишича, “Хожа Аҳрор Валий билан Мирзо Улуғбек ораларини дастлаб академик Бартолд бошлиқ шарқшунослар бузган бўлса, кейинчалик ўзимиздан чиққан олимлар давом эттиришди. Ўзбекистон Фанлар академиясининг биринчи президенти Тошмуҳаммад Қори-Ниёзий 1951 “Астрономическая школа Улугбека” номли монографиясида ҳазрати Хожа Аҳрорни Мирзо Улуғбекнинг ўлдирилишда айблайди. Академикнинг бу фикрига ушбу сатрлар муаллифининг бобоси Каттахонхожа Даҳбедий (1868 – 1969) қарши чиққан эдилар... (Хожа Аҳрор Валий у кишига она томондан катта бобо эдилар). Каттахонхожа Эшон бу асарни Ислом динига ва маърифатга қарши янги фитна деб тушуниб, ўша заҳоти Ўзбекистон Фанлар академиясига ва унинг раҳбарига хат жўнатадилар ҳамда академик жуда катта тарихий хатога йўл қўяётганини изҳор этадилар. Буни далиллаш учун тошкентлик катта олимларни Даҳбедга таклиф этадилар”.\nРисолада ёзилишича, “Собиқ Иттифоқ тарихчилигида бу муаммони ўрганишда жуда кўп чалкашликларга йўл қўйилган. Аввало, Хожа Аҳрор ва Мирзо Улуғбек бир-бирлари билан учрашишмаган. Хожа Аҳрор халққа танилганидан кейин Самарқандга биринчи марта милодий 1450 йили келган (1427 йили оз муддатга ўқишга келган, аммо шаҳардаги мадрасаларнинг минглаб талабалари ичида ёш Убайдуллоҳнинг ҳукмдор Улуғбек билан шахсан таниш бўлиши эҳтимолдан йироқдир). Бу пайтда Мирзо Улуғбек ҳам, унинг падаркуш ўғли Абдуллатиф ҳам ҳаётда йўқ, ҳокимият Улуғбекнинг куёви ва жияни Абдуллоҳ мирзо қўлида эди. Шу далилнинг ўзи ҳазрати Хожа Аҳрорнинг Улуғбек фожиасига умуман алоқалари бўлмаганини исботлаб турибди”.\nКомилхон Каттаевнинг фикрича, совет шарқшунослари ўйлаб топиб, кейин зўр бериб алангалатган бу уйдирмани ўзбек олимлари ҳам қўллаб, Хожа Аҳрорга туҳмат қилиш бобида мустамлакачиларни ҳам ортда қолдириб кетишади. Муаллиф ўз рисоласида шундай ёзади: “Русиялик А. Болдирёв, тожикистонлик Аълохон Афсадзод каби олимлар мустабид тузум даврида ҳам Хожа Аҳрор ҳақларида ҳақиқатни ёзишга ҳаракат қилишгани ҳолда баъзи юртдошларимиз бу валий зотни “тараққиёт душмани”, “Улуғбекка қарши чиққан шахс”, “реаксион дин арбоби” сифатлари билан китоблар ёзишган эди. Яна бир катта инсофсизлик шуки, айримлар Улуғбекнинг қатлини унинг расадхона қурдирганию фалакшунослик илми билан шуғулланганига боғлашади. Бу даъвода ҳам ҳеч бир асос йўқ! Динимиз, айримлар зўр бериб истаганидай, илм-фанга, тараққиётга зид эмас. Мирзо Улуғбек ҳам ҳеч қачон ғайридин бўлмаган, беш вақт намозини канда қилмаган, асарларида Ислом дини ва ақидасини ҳамоя этган зотдир. Бунинг устига мусулмон оламида Улуғбекдан олдин ҳам, кейин ҳам фалакиёт билан шуғулланилган, расадхоналар қурилган. Энг қизиғи, Хожа Аҳрор қурдирган ва Сўзангарон кўчасида жойлашган мадрасанинг деворига туташ ҳовли Улуғбекнинг энг яқин шогирди мавлоно Али Қушчига тегишли бўлган. Бу аллома устози Улуғбек вафотидан кейин яна йигирма икки йил мобайнида шу ҳовлисида тинчгина яшаб ижод қилган”.\nЎзимиздан яна шуни қўшимча қиламиз: Али Қушчининг Ислом оламида мартабаси шунчалик баланд эдики, тахт учун уруш-можароларидан тўйиб, ватанини тарк этган олим умрининг охиригача Туркиядаги Аё-София жомеъ масжиди қошидаги мадрасада бош мударрис бўлди ва Истанбулда вафот этганидан сўнг мусулмонларнинг табаррук зиёратгоҳи – Абу Айюб Ансорий қабристонида дафн этилди.\nХулласи, узоқ йиллар мобайнида Мирзо Улуғбекка ноҳақ тақилган даҳрийлик тамғасини олиб ташлаш, унинг ўлимида Хожа Аҳрор Валийдай табаррук зотни айблаш каби туҳматларга чек қўйиш пайти келди. Айрим замонасоз олимлар ёзиб келганидай Мирзо Улуғбекнинг ўлимига Ислом дини ҳам, Хожа Аҳрор Валий ҳам сабабчи эмас, балки бу фожиа ҳукмдорнинг айрим кишилар билан шахсий адовати ва тахт учун курашлар натижасидир. Бунга исбот-дадил ахтариб юришнинг ҳожати ҳам йўқ. Мирхонд, Давлатшоҳ Самарқандий, Абдурраззоқ Самарқандий, Абу Тоҳирхожа, Муҳаммад Ҳайдар, Хондамир каби инсофли тарихчиларимизнинг асарларига холис мурожаат қилинса, кифоя!


Нақшбандия машойихлари. Хожайи Хожагон, Юсуф Ал-Ҳамадоний (Қоддасаллоҳу сирроҳу) – Imom Buxoriy xalqaro ilmiy-tadqiqot markazi\nHome / АЛЛОМАЛАР / Нақшбандия машойихлари. Хожайи Хожагон, Юсуф Ал-Ҳамадоний (Қоддасаллоҳу сирроҳу)\nНақшбандия машойихлари. Хожайи Хожагон, Юсуф Ал-Ҳамадоний (Қоддасаллоҳу сирроҳу)\n25/03/2019\tАЛЛОМАЛАР 87 кўрилган\nСилсилаи Саодат Нақшбандиянинг саккизинчи ҳалқаси Юсуф бин Яъқуб ал Ҳамадонийдир. Имом Аъзам ҳазратларининг наслидандир. Ҳижрий 440 (милодий 1048) йилда Ҳамадонда туғилди. Ҳижрий 535 (милодий 1140) йилда Ҳиротдан Марвга кетар экан, йўлда вафот этди.\nЮсуф Ҳамадоний ҳазратлари ўрта бўйли, буғдойранг, қумранг соқолли, ориқ бир зот эди.\nУ ўн саккиз ёшида Бағдодга келиб, фикҳ илмини Абу Исҳоқ Шерозийдан ўрган эди. Ёши кичик бўлишига қарамасдан, ҳанафий мазҳабида фикҳ ва мунозара олими бўлди. Исфаҳон ва Самарқандда машҳур ҳадис олимларидан ҳадис илмини ўрган эди.\nТасаввуфни Абу Али Фармадий ҳазратларидан ўрганиб, унинг суҳбатларини тинглади.\nАбдуллоҳ Гувайний, Ҳасан Симноний ва бошқа буюк зотлар билан суҳбат этди. Улардан илм ўрганди. Пиёда юриб 37 марта ҳаж қилди. Қуръони Каримни кўп марта ҳатм қилди.\nТунги намозларида ҳар ракатда бир жузъ ўқир эди.\nТафсир, ҳадис, калом, фикҳ илмидан етти юз жузни ёдлаб олди. Икки юз ўн уч муршиддан истифода қилди. Етти минг кофирнинг иймонга келишига сабаб бўлди.\nЮсуф Ҳамадоний ҳазратлари Имом Аъзам ҳазратларига жуда боғлиқ эди. Унга нисбатан буюк бир муҳаббати бор эди. Олтмиш йил иршод вазифаси билан машғул бўлди. Юзларча талаба ундан дарс олди.\nХожа Абдуллоҳ Барақий, Хожа Ҳасан Андоқий, Хожа Аҳмад Яссавий ва Хожа Абдулҳолиқ Ғиждувоний каби буюк валиларни у етиштирди.\nБулардан Аҳмад Яссавий Туркистон тарафида инсонларга буюк хизматлар қилди.\nЮсуф Ҳамадоний Хуросон, Мовароуннаҳр минтақаларининг турли шаҳарларида халққа саодат йўлини тушунтириш билан машғул бўлди. Илми, фазилати ва кароматлари билан танилиб, ислом дунёсида буюк муҳаббатга мазҳар бўлди.\nҚўлига нима тушса, муҳтожларга берарди. Бировдан бир нарса олмас эди. Ҳар кимга илтифот ва марҳамат билан, юмшоқ муносабат кўрсатарди.\nЙўлда кетар экан, Қуръони Карим ўқиш билан машғул бўларди. Хушду деган ердан масжидга келгунча Қуръон ўқирди. Масжид эшигидан Ҳасан Андоқий ва Аҳмад Яссавий хонасига боргунча “Бақара” сураси миқдорича ўқир эди.\nҚайтиб келаётганда “Оли Имрон” сураси миқдорича ўқирди. Баъзан юзини Ҳамадонга буриб, кўп йиғларди. Салмон Форсийнинг асо ва салласи унда эди.\nҲар ой бошида Самарқанд олимларини чақириб, улар билан суҳбат этарди. Бошқа тарафдан қишлоқдан келган оддий одамларга дин илмини ўргатар ва бу ишлар билан машғул бўлишдан зерикмас эди.\nЯна касалларнинг, яраланганларнинг дардига даво топиб, дори ва малҳамлар тайёрларди. У жисмоний ва маънавий хасталикларнинг мутахассиси эди.\nЮраги бутун маҳлуқотга нисбатан теран бир севги билан тўла эди. Ғайримуслимларнинг уйига бориб, уларга исломни танитарди. Ҳар нарсага сабр этар, ҳар кимга муҳаббат кўрсатар эди.\nФақирларга бойларга нисбатан кўпроқ эътибор қиларди. Зуҳд соҳиби эди. Дунёга аҳамият бермас эди. Хонасида ҳосир қумғон ва икки ёстиқдан бошқа ҳеч нарсаси йўқ эди.\nНажибуддин Шерозий ҳазратлари шундай хотирлайди: “Бир марта машойиҳлар камолоти ҳақида бир китобни ўқиб, анча таъсирландим. Кимнинг таснифи эканини ва бу зотнинг бошқа асарлари бўлган-бўлмагани билан қизиқа бошладим. Бир кечаси тушимда бир нуроний пирни кўрдим, устига икки ҳирқа кийган эди, оқ ва яшил рангдаги икки гўзал ҳирқа. Изидан бордим. У кийган ҳирқаларини ечиб, менга берди ва таҳорат олди. Таҳорат олиб бўлгандан сўнгра:\n– Бу икки ҳирқадан бирини сенга бераман, қайсини истасанг ол, – деди.\n– Бериш ва танлаш сизнинг қўлингиздадир, – дедим мен.\nНуроний инсон яшил ҳирқани ўз қўли билан менга кийдирди. Ва: “Мени танийсанми?” деб сўради. Мен: “Йўқ”, дедим.\nМуштоқий бўлган бўлсангиз, у жузларнинг мусаннифи менман. Номим Юсуф Ҳамадонийдир. Сен ўқиган Китобимнинг номи “Зайнатул ҳаёт” дир.\n“Минозилус-Соликин ва Манзилус-Соирин” каби бошқа таснифлари ҳам бор, – деди ул нуроний зот. Уйғонганимда, жуда севиндим.\nМир араб ўрта махус ислом билим юрти талабаси\nШайх Абу Мансур Мотуридий сунний эътиқодидаги икки йирик таълимотлардан бири бўлмиш, Мотуридия таълимотининг асосчиларидан ҳисобланади. …


Таъсир этувчи модда (ХПН): Папаверин гидрохлоирд\nДори шакли: Ректал суппозиториялар.\nПапаверин гидрохлориди – 20 мг\nТаърифи: Оқ сариқ ёки оч-сариқ тусли оқ рангли, торпедасимон шаклли суппозиториялар.\nАТХ коди: А03AD01\nПапаверин гидрохлориди силлиқ мушакларнинг тонусини пасайтиради ва шунинг учун томирларни кенгайтирувчи ва спазмолитик таъсир кўрсатади. Катта дозаларда юрак мушагининг қўғалувчанлигини пасайтиради ва юрак ички ўтказувчанлигини секинлаштиради. МНТ га таъсири кучсиз ифодаланган (катта дозаларда седатив таъсир кўрсатади).\nФосфодиэстераза ферментининг ингибитори бўлиб, циклик 3,5-аденозинмонофосфатни ҳужайра ичида тўпланишини чақиради, бу силлиқ мушакларнинг қисқарувчанлигини бузилишига ва спастик ҳолатларда уларнинг бўшашишига олиб келади.\nПрепаратга ҳар қандай юбориш йўлларида тез ва тўлиқ сўрилади. Қон плазмасида оқсиллар билан боғланади. Гематоэнцефалик тўсиқ орқали осон ўтади. Биотранформацияси жигарда юз беради. Ярим чиқарилиш даври (Т1/2) 0,5-2 соатни ташкил қилади. Чиқарилиши асосан буйраклар орқали метаболитлари кўринишида юз беради.\nПрепарат қорин бўшлиғи аъзоларининг (пилороспазмда, холециститларда, спастик колитларда), бронхларнинг, сийдик чиқариш йўлларининг силлиқ мушакларини спазмида, периферик томирларнинг (эндартериит ва бошқалар) ва бош мия томирларининг спазмида қўлланади. Ёрдамчи восита сифатида премедикация учун қўлланади.\nРектал. Суппозиториялар контур ўрамидан қайчи ёрдамида суппозиториянинг контури бўйлаб плёнкани кесиб озод қилинади, ва тозаловчи хўқнадан ёки ичак мустақил бўшалганидан кейин тўғри ичакка иложи борича чуқур қилиб киритилади.\nКатталарга 20-40 мг (1-2 суппозиториядан) суткада 2-3 марта.\nБолаларга ёшига қараб, 0,005-0,06 г дан суткада 2 марта.\nМаҳаллий реакциялар – анал соҳада қичишиш, ачишиш ҳисси.\nБошқалар – папаверин катта дозаларда қўлланганида кўнгил айниши, қабзият, уйқучанлик, кучли терлаш, гипотония, бош айланиши, бош оғриғи бўлиши мумкин.\nПрепаратнинг компонентларига юқори сезувчанлик, тўғри ичакнинг яллиғланиш жараёнлари, коматоз ҳолат, нафасни сусайиши, бронхообструктив синдром, АВ ўтказувчанликни бузилиши, глаукома, 6 ойликкача бўлган болалар.\nb-адренергик воситалар билан бирга буюрилмайди (аритмиялар хавфини чақиради). Папаверин антигипертензив воситаларнинг гипотензив самарасини кучайтириши мумкин.\nПапавериннинг самаралари, наркоз, оғриқни қолдирувчи, седатив ва транквилизатор воситалар томонидан потенцияланади.\nПапаверин допегит ва леводопанинг самараларини камайтиради.\nНикотин (чекиш) папавериннинг самарадорлигини камайтиради.\nКекса ва ҳолсизланган беморларда, шунингдек бош суяги мия жароҳати, буйраклар ва жигар фаолиятининг бузилишлари, гипотериоз, буйрак усти безларининг етишмовчилиги, простата безининг гипертрофияси бўлган пациентларда, қоринчалар устки тахикардиясида, шок ҳолатида ва лактация даврида эҳтиёткорлик билан қўллаш керак.\nДаволаниш даврида алкоголни истеъмол қилишдан сақланиш керак.\nПрепарат автомобилни хайдаш ва механизмларни бошқариш қобилиятига таъсир қилмайди.\nПрепаратни болалар олаолмайдиган жойда сақлаш ва ўрамида кўрсатилган яроқлилик муддати ўтгач ишлатмаслик лозим.\nРектал суппозиториялар 20 мг дан контур уяли ўрамларда.\nЁруғликдан ҳимояланган жойда, 20°С дан юқори бўлмаган ҳароратда сақлансин.


Thursday, December 20, 2012 TURONZAMIN 1.BOSH SAHIFA, Hajv Leave a comment\nЎладиган бўлсак, кулиб ўлайлик\nМана янги йил каби яқинлашиб келаётган, қадимий Мая халқининг тақвимига асосланган 2012 йил 21 декабрдаги “қиёмат куни” ҳам эшик қоқиб турибди.\nШак шубҳасизки, қачон қиёмат бўлишини ёлғиз оллоҳ билгувчидир.\nДемак, шундай бўлсада бу кунларни эслаб кулиб қўйсак керак.\nБир неча йиллар олдин ер сайёрасига катта бир комета уриларкан деган шов шувли хабарлар тарқалганди.\nБир оилада эса бунинг қиёмат эканлиги бошқача тушунтирилган эканми, улар бор бисотларини бир ҳафта ичида еб тугатишибди.\nКомета ерга урилмабди, аммо бир неча ойга етарли маҳсулотни бир ҳафтага қолдирмай еб битиришганинг ҳажвияси қолибди.\nБўлмаса ўзимизнинг оғайнилар шундай йўл тутишса нима бўларди?!\nУнда бирин кетин бошладик.\n1. Мистер Қалампир қилган гуноҳлари ва армонлари ҳақида радиога суҳбат бериб, барчадан расмий тарзда кечирим сўрабмиш. Бундай имкониятни қўлдан чиқаришни истамаган Исмат Хушев Мистер Қалампирнинг овози муҳрланган ушбу аудио ёзувни ўз сайтининг тепа қисмига жойлаштирганмиш. Мана сизга биру бир.\n2. Доимо чаламуллаларни танқид қилишдан чарчамаган Максим Назировга эндиликда “инсоф” кириб, сақол қўйиб сўфи мақомини олганмиш. Бунга қаноатланмаган сўфи Максимбой барчани қўзғалон қилишга ундаганмиш. Аммо ҳеч ким унинг ортидан эргашмагач бир ўзи қўзғалон қилиш учун Ўзбекистонга отланганмиш.\n3. Шавкат Муҳаммад отахонни танқид қилувчи мақолаларни ёзишдан безиб, у ҳақда чиройли мақола ва шеърларни ёза бошлаганмиш. Бундан жуда севиниб кетган Исмат Хушев Шавкат Муҳаммадга ўз сайтининг бош муҳаррирлигини тавсия қилганмиш. Аммо ўрганган кўнгил ўртанса қўймас деганларидек, Шавкат Муҳаммад “нонкўрлик” қилиб “Талант Александер” номидан отахоннининг адресларига танқидий мақолаларни учириб юбораётганмиш. Бунинг натижасида мен бунақа мақола ёзмаганман дея Исмат ака отахонга минглаб тушунтириш хатларини ёзаётган эмишлар.\n4. Замондош сайтида ҳар куни ўқувчилар томонидан бурни чертилишидан безор бўлган Исмат ака қизариб кетган бурнини упа билан яшириш мақсадида гўзаллик салонига қатнаётган эмиш.\n5. Баҳодир Чориев ўзига ёрдамчи бўлган “чемберн”нинг ўрнига бошқа ходим олиш учун танлов эълон қилганмиш. Лекин оқибатини олдиндан билганлар танловга келмаганмиш. Шу сабабли “клиент”ларни йиғиш мақсадида палов сайиллари кенг миқиёсда ўтказилаётганмиш.\n6. Каримов эндиликда мухолифатга ён босиб тезда истеъфо берганмиш. Мухолифат ҳам бу қилинган яхшиликка жавобан унинг қизи Гулнорани сайловда юқори натижа олиши учун қўллаб қувватлашларини ваъда беришганмиш.\n7.Талант Александер ва Кулол ким ҳақиқий Исмат Хушев дея ўзаро тортишиб қолган эмишлар. Шу аснода Исмат ака келиб, охирги вақтларда яхши ишламаяпсанлар дея иккисини ҳам ишдан қувиб солганмиш.\n8. Ўш воқеъларидан аламзада бўлган Исмат Хушев олий фармонларга қўл қўйиш учун 2014 йилда президент сайловида ўз номзодини қўйганмиш.\nОвозлар онлайн интернетда ҳаққоний тарзда олиб борилармиш. Бу сафар Исмат аканинг ўзлари ҳам натижаларни ўзгартира олмасмишлар.\nСайлов ҳозирданоқ бошланган. Дунё овози сайтининг ўнг томондаги панелида жойлашган савлов блютенидан фойдаланишингизни тавсия этамиз.\nДунё овози сайти.\nPrevious Post: США\nNext Post: Ҳақ ва ботил ораси


Ўзбекистонда дам олиш кунлари ҳам иссиқ об-ҳаво сақланиб қолади — Sof.uz\nЖАҲОН 244,392,387 221,395,633 4,963,192\nЎзбекистонда дам олиш кунлари ҳам иссиқ об-ҳаво сақланиб қолади\n6.08 17:14 93 Ўзбекистон\nЎзбекистон ҳудудининг катта қисмида 6 август куни қуруқ ва нисбатан иссиқ об-ҳаво бўлиши давом этади, деб хабар бермоқда «Ўзгидромет».\nФақат энг чекка шарқий ҳудудларда конвектив булутлилик ривожланиши эҳтимоли ҳали ҳам сақланиб туради, бунинг натижасида Андижон, Наманган, Фарғона вилоятларида ва республиканинг тоғли ҳудудларида баъзи жойларда момақалдироқ билан қисқа муддатли маҳаллий ёмғир ёғади. Баъзи жойларда шамол тезлиги 15-20 метр/секундгача кучайиши кутилмоқда.\nҲаво кундуз кунлари 35-39 даражагача исийди. Қайд этилишича, бу ушбу кун ҳароратининг меъёрий қийматларидан 3-4 даражага юқоридир.\nКутилаётган маҳаллий ёмғирлар ҳисобига 6—8 август кунларида республиканинг тоғ олди ва тоғли ҳудудларида сел келиши хавфи бор.


18 апрель 2020, 18:04\nЎзбекистонда коронавирусдан тузалган беморлар сони 200га яқинлашди\nЯна 9 нафар коронавирус бемори тузалди. Соғайган беморлардан бири чироқчилик 83 ёшли аёл бўлиб, унинг аҳволи оғир бўлишига қарамай, самарали даволаш муолажалари туфайли буткул соғайган. Бир кунда мамлакатда 38 нафар коронавирус бемори тузалиб, жами 194 нафарни ташкил этмоқда.\n18 апрель 2020, 17:37\nКоронавирусдан тузалган беморлар сони 185 кишига етди\nВирусология илмий-текшириш институти клиникасида коронавирус инфекциясига чалинган беморлардан яна 14 нафари соғайди. Ўзбекистонда коронавирусдан соғайганлар сони 185 кишига етди.\n18 апрель 2020, 17:27 1\n«Ўздонмаҳсулот» ишлаб чиқарган бир қоп ун нархи 125 минг сўм қилиб белгиланди\n«Ўздонмаҳсулот» АК тизим корхоналарида ишлаб чиқарилган бир қоп ун нархи 125 минг сўм қилиб белгиланди.\n18 апрель 2020, 16:00\nЯна 3 нафар коронавирус бемори тузалди\nЯна 3 нафар коронавирус бемори тузалди. Ўзбекистонда коронавирусдан соғайганлар сони 171 кишига етди.\n18 апрель 2020, 15:54\nОқдарё ва Жомбой туманларига янги ҳоким тайинланди\nСамарқанд вилоятининг Оқдарё ва Жомбой туманларида янги ҳокимлар тайинланди.\n18 апрель 2020, 15:05\nКоронавирусдан тузалган беморлар сони 168 нафарга етди\nБухорода 5 нафар, Фарғонада 4 нафар ва Хоразмда 3 нафар коронавирус беморлари тўлиқ тузалди. Ўзбекистонда коронавирусдан соғайган беморлар сони 168 нафарга етди.\n18 апрель 2020, 10:19\nКоронавирус инфекциясига чалинганлар сони 1450 нафарга етди\nЎзбекистонда янги тасдиқланган коронавирус ҳолатлари 45 тага ошиб, жами 1450 тага етди.\n18 апрель 2020, 01:07\nКоронавирус ҳолатлари сони 1405 га етди\nЎзбекистонда коронавирус билан касалланганларнинг умумий сони 1405 тани ташкил этади.\n17 апрель 2020, 21:31\nПрезидент 2300 та ўпкани сунъий вентиляция қилувчи аппарат сотиб олиш вазифасини қўйди\nПрезидент Шавкат Мирзиёев ўпкани сунъий вентиляция қилувчи 2 минг 300 та аппарат ва бошқа ускуналар сотиб олиш вазифаси қўйилди. «Газета.uz» ҳукуматдаги манбасининг маълум қилишича, аппаратлар Зангиота туманида янги қурилаётган шифохонада ўрнатилиши кутилмоқда.\n17 апрель 2020, 20:43\nТошкент ИИББ коронавирус юқиш омили номаълум бўлган беморлар сонига аниқлик киритди. Маълум бўлишича, бундай беморлар сони жами 42 нафар бўлган, жума куни эрталабга келиб эса 19 нафарни ташкил этган. Олдинроқ Давлат бош санитария врачи Бахром Алматов пойтахтда 48 нафар коронавирус бемори қандай қилиб вирусни юқтирганлиги номаълум эканлигини айтган эди.\n17 апрель 2020, 20:30\nҚорақалпоғистонда 3 нафар коронавирус бемори тузалди\nҚорақалпоғистонда 3 нафар бемор коронавирусдан тузалди. Ўзбекистонда бир кунда 27 нафар бемор тузалиб, жами соғайган беморлар сони 156 кишига етди.\n17 апрель 2020, 19:27\nКоронавирусдан тузалган беморлар сони 153 нафарга етди\nЎзбекистонда коронавирусдан тузалган беморлар сони 153 нафарга етди. Наманган вилояти юқумли касалликлар шифохонасида коронавирус инфекциясига чалинган яна 7 нафар бемор бутунлай соғайди.\n17 апрель 2020, 18:33\nАндижонда 6 нафар коронавирус бемори тузалди\nАндижон вилояти юқумли касалликлар шифохонасида яна 6 нафар коронавирусга чалинган бемор бутунлай соғайди. Коронавирусдан тузалган фуқаролар сони 146 кишига етди.\n17 апрель 2020, 17:48\nТошкентда коронавирус аниқланган 48 та ҳолатда касаллик юқишининг омили номаълум\nТошкент шаҳрида қайд этилган 48 нафар коронавирус беморининг касалликни қаердан юқтириб олгани номаълум. Беморларнинг 20 нафари мактаб ўқувчилари, 10 нафари 2 ёшгача бўлган болалардир.\n1 … 123 124 125 126 127 128 129 … 862


Авиация тизимида ҳисобот сайлов йиғилишлари ва конференциялари натижалари. | Ўзбекистон авиация ходимлари касаба уюшмаси Республика Кенгаши\nАвиация тизимида ҳисобот сайлов йиғилишлари ва конференциялари натижалари.\n02.09.2020 02.09.2020 avia\nЎзбекистон авиация ходимлари касаба уюшмалари тармоқ тизимидаги барча 22 та бошланғич ташкилот касаба уюшмаси қўмиталарида хисобот – сайлов йиғилишлари ва конференциялари белгиланган тартибда, алтернатив равишда очиқ ва шаффоф тарзда ўтказилди. 1 январь 2020 йил ҳолатига кўра, 25 та бошланғич касаба уюшма ташкилотлари мавжуд бўлган бўлса, Узбекистон хаво йуллари тизимидаги тўртта ташкилот (Ўзбекистон хаво йўллари МАК Дирекцияси, Хаво алоқалари бош Агентлиги, Учиш комплекси, Ўзавиатеҳтаъминот) негизида “UZBEKISTAN AIRWAYS” АЖ ташкил этилгандан сўнг, бошланғич касаба уюшма ташкилотлари сони 22 та ташкил қилди. Барча бошланғич ташкилот касаба уюшмаси қўмиталари фаолияти, эришилган ютуқ ва камчиликлари тахлил қилинди ва қоникарли деб бахоланди. Ўтказилган барча йиғилиш ва конференцияларда Ўзбекистон касаба уюшмалари Федерацияси ва Авиаходимлар касаба уюшмаси Республика Кенгаши томонидан томонидан бириктирилган вакиллар иштирок этиб, ҳисобот-сайлов жараёнларига ҳолис баҳо беришди.\nБарча ўтказилган ҳисобот сайловлар муқобил равишда ташкил этилиб, уларда касаба уюшмаси қўмитаси раислигига камида 2-3 нафардан номзодлар овозга қўйилиб, юқори овоз олган муносиб номзодлар сайланишига эришилди. Тасарруфдаги ташкилотлардан «Uzbekistan airways» АЖ, «Ан Рад АЭРО» МЧЖ, «Узаэронавигация маркази» ДУК, «Қарши ҳалқаро аэропорти» МЧЖ, «Термиз ҳалқаро аэропорти» МЧЖларда алтернатив ўтган сайлов жараёнларида 5 нафар янги раислар сайланди. 17 нафар касаба уюшма қўмитаси раислари қайта сайланди.\nҲисобот – сайлов йиғилишлари ва конференцияларининг 12 таси пандемия даврида, улардан 10 таси санитария қоидаларига риоя қилинган ҳолда, онлайн тарзда Zoom иловаси орқали,2 таси катта мажлислар залида 2 метр масофа сақланган ҳолда алтернатив равишда очиқ овоз бериш йўли билан ўтказилган.\nЎтказилган ҳисобот – сайлов йиғилишлари ва конференцияларида ўртага қўйилган асосий масала, санаторийларга олинадиган йўлланмаларнинг олдиндан буюртма қилиниши бўйича ноқулайликларнинг бартараф этишда бўлди. Таклиф қилиндики, декабр ойида фақатгина кейинги йилнинг 1 чораги учун буюртмалар қабул қилинсин ва 1 чорак давомида 2,3,4 чораклар учун қабул қилинсин. Ушбу таклиф юқори турувчи касаба уюшма органлари томонидан кўриб чиқилиши ва инобатга олиниши айтиб ўтилди.\nЎзбекистон авиация ходимлари Республика Кенгаши тизимидаги 2 та бошланғич касаба уюшмаси ташкилотларининг 10 таси Қорақалпоғистон Республикаси, вилоятлар ва 12 таси Тошкент шаҳрида жойлашган.\nТизимидаги корхона ва ташкилотларда меҳнат қилаётган 17441 (пенсионерларсиз) нафар ишловчиларнинг 17434 нафари ёки 99.9 фоизи касаба уюшма аъзолигига жалб этилган.\nКасаба уюшма аъзолигига жалб этилганларни 6153 нафари аёлларни ва 2622 нафари 30 ёшгача бўлган ёшларни ташкил этмоқда. Ишламайдиган пенсионерлар хозирги кунда 2128 тани ташкил этмоқда.\nЖамоатчилик асосида фаолият юритаётганлар 16 нафар касаба уюшмаси қўмитаси раисларидан 4 нафари аёлларни ташкил этиб, барчаси олий маълумотга эгадир. 6 нафар бошлангич касаба уюшмаси раислари асосий иш жойидан озод этилган ҳолда фаолият юритиб, хақ тўланадиган аппаратга эга. Асосий иш жойидан озод этилган ҳолда фаолият юритаётган касаба уюшма қўмитаси раисларининг барчаси олий маълумотли бўлиб, 3 нафари аёлларни ташкил этмоқда.\nЦех кўмиталари раислари 252 нафарни, улардан 79 нафари аёлларни, 23 нафари 30 ёшгача бўлган ёшларни ташкил этиб, сайланган цех кўмитаси раисларининг 131 нафари олий маълумотли, 121 нафари ўрта-махсус маълумотли бўлиб, 45 нафари 17,9 фоизи биринчи бор сайланди.\nТафтиш комиссияси аъзолари сони 63 нафарга етди. Уларнинг 44 нафари аёлларни, 2 нафари ёшларни ташкил этди. Тафтиш комиссияси аъзоларининг 41 нафари олий маълумотга эга бўлиб, 22 нафари ўрта-махсус маълумотли бўлиб 29 нафари 46 фоизи биринчи бор сайланди.\nСайланган 20 нафар тафтиш комиссияси раисларининг 15 нафари аёлларни, 1 нафари ёшларни ташкил этиб, 14 нафари олий маълумотли ва 6 нафари ўрта-махсус маълумотли бўлиб,6 нафари 30 фоизи биринчи бор сайланганлардан иборат бўлди.\nҲисобот сайловларни бориши юзасидан Республика Кенгаши расмий сайти томонидан ахборот бериб борилди.\nЎтказилган ҳисобот сайловларнинг 17 тасида Республика кенгаши, Ўзбекистон касаба уюшмалари Федерация кенгаши вакиллари иштироки таъминланди.\nАвиаходимлар касаба уюшмаси Республика Кенгаши VIII-Қурултойи 2020 йилнинг 3 cентябрида видеоконференция орқали Ўзбекистон Касаба Уюшмалари Федерацияси тасарруфидаги Малака ошириш институтида ўтказилади.


Тошкентда оммавий қабуллар ҳафталиги бошланди — Review.uz\nТошкент шаҳри аҳолисини қийнаб келаётган муаммоларни ўрганиш мақсадида Халқ қабулхоналари томонидан оммавий қабуллар ҳафталиги бошланди. Ҳафталикнинг илк кунида пойтахт аҳолисининг мурожаатлари эшитилди ва уларни ҳал қилиш мақсадида ишлар бошлаб юборилди.\nПрезидент Халқ қабулхоналарининг Тошкент шаҳрида ўтказаётган оммавий қабуллар ҳафталиги бошланди. Ҳафталикнинг илк кунида пойтахтимизнинг барча туманидаги Халқ қабулхоналари секторлар раҳбарлари, ҳудудий бошқарма ва идоралар, хизмат кўрсатувчи ташкилотлар масъуллари билан фуқаролар ва тадбиркорларнинг жонли мулоқотларини ташкил этди. Учрашувларда аҳолини ўйлантираётган масалаларни ҳар бир туман ва соҳа кесимида яна бир бор назардан ўтказиш, уларга жойида ечим топиш, муаммоларни ҳар томонлама таҳлил қилиш асносида келгуси йиллар дастур ва режалари учун таклифлар ишлаб чиқиш бош мақсадни ташкил этди.\nСергели тумани 1-сектори “Ўзгариш” маҳалласидаги 29-уйдаги, Яшнобод туманидаги “Тузель” маҳалласида 9 қаватли уйдаги, “Хосиятли” маҳалласидаги 66-уйдаги истиқомат қилувчи аҳолини қийнаб келаётган муаммо – лифт носозликларини бартараф этиб, янги лифтлар ўрнатилиши бўйича топшириқлар берилда ва ишлар бошлаб юборилди.\nЯшнободнинг “Нодирабегим” маҳалласидаги 44 та хонадон эгалари ичимлик суви босими пастлигидан қийналиб келаётганди. Сабаби қувурлар эскирган, юқори босимни кўтаролмайди. Аҳоли мурожаатларидан сўнг бу ерда асосий ичимлик суви қувуридан 80 метр масофага янги қувурлар ўтказилмоқда. Бу билан эса тез орада 44 та хонадондаги 200 нафардан зиёд аҳолининг мушкули осон бўлади.\nЯшнобод туманидаги Халқ қабулхонасига “Машинасозлар” маҳалласи Паҳлавон Маҳмуд кўчасидаги умумий ётоқхона типидаги 33-уйдан шикоят келиб тушган эди. Муаммо – бу ётоқхона хусусийлаштирилгач, иссиқлик тизимидан узилган. Мурожаатдан сўнг Халқ қабулхонаси ва секторлар ҳамкорлигида бу масалага ечим топилиб, 40 та хонадонни иссиқлик билан барқарор таъминлаш учун алоҳида замонавий локал қозонхона ўрнатилди. Бу уйдаги аҳолининг қиш фаслидаги энг катта муаммоси ҳал этилди.\nОлмазор туманидаги оммавий қабулларда ҳар бир мурожаат синчиклаб ўрганилиб, ечим топишга ҳаракат қилинди. Дейлик, олмазорлик Фания Тугушова масъуллардан бахтсиз ҳодисага учраб, чап сон суяги синган ўғлини даволатишда амалий ёрдам сўради. Ўрганишлар давомида бу оила чиндан ҳам ижтимоий ҳимояга муҳтожлиги аён бўлгач, уларга республика шифохонасида бепул жарроҳлик амалиёти ўтказиш учун йўлланма ажратиладиган бўлди.\nОлмазорда ҳам мурожаатларда кўтарилган масалалар юзасидан амалий ишлар бошлаб юборилди. “Янги Тошкент” маҳалласида ичимлик суви қувури эскириб кетган, оқибатда бир неча марта авария ҳолати юз берар, ичимлик суви эса узилиб қоларди. Айни пайтда бу қувурнинг 100 метр қисмини алмаштириш ишлари бошлаб юборилиши билан 120 та хонадон узлуксиз ичимлик суви билан таъминланадиган бўлди.\nТошкент шаҳридаги оммавий қабуллар ҳафталиги давом этмоқда.


10:28 / 09.06.2018 3432 pdf Ўқиш режими + -\nУмар ал-Форуқ розияллоҳу анҳунинг сийратлари ва фазилатлари ҳақида кўп жилдли китоблар ёзилган. У кишидан ривоят қилинган ваъз-насиҳатларини ўрганишга киришишдан олдин у кишининг ҳаёт йўлларини мухтасар ҳолда баён қиламиз.\nУ кишининг тўлиқ исмлари Абу Ҳафс Умар ибн Хаттоб ибн Нуфайл ал-Адавий ал-Қурашийдир. У кишининг насаблари Расулуллоҳ соллаллоҳу алайҳи васаллам билан Каъб ибн Луъайда бирлашади.\nУмар ибн Хаттоб розияллоҳу анҳу кучли ва шиддатли бўлганликлари учун Пайғамбар соллаллоҳу алайҳи васаллам у кишига Абу Ҳафс (Шернинг отаси) деган куня берганлар.\nПайғамбар соллаллоҳу алайҳи васаллам Умар ибн Хаттоб розияллоҳу анҳуга яна «Форуқ» – «ҳақ ила ботилни ажратувчи» деган лақабни ҳам берганлар.\nБизнинг диёрларда у киши Умари Одил, ҳазрати Умар номи ила машҳурдирлар.\nУмар розияллоҳу анҳу нубувватнинг бешинчи ёки олтинчи йилида ўттиз уч ёшларида (яна бир ривоятда эса йигирма олти ёшларида) мусулмон бўлганлар.\nУ зот Исломга киришлари билан Ислом қувватланди. У зот ошкора ҳижрат қилдилар. Бадр, Уҳуд ва бошқа ғазотларда қатнашдилар. У зот амирул мўминин деб аталган биринчи халифа эдилар. У кишининг ташаббуслари билан мусулмонлар илк бор ҳижрий йил ҳисобини олиб боришни бошлашди. У киши биринчи бўлиб таровеҳ намозида жамоатни бир қори ортига жамладилар. У киши халқнинг ҳақиқий аҳволини билиш учун раҳбар бўла туриб кўчаларни айланиб, тунги назоратлар қилар эдилар.\nУ кишининг даврларида кўпгина диёрлар фатҳ қилиниб, хирож жорий қилинди. Ҳазрати Умар розияллоҳу анҳу шаҳарлар қурган, қозилик мансабини жорий қилган, девон тузиб, унинг ишини йўлга қўйган ва саҳобаларга маош тайинлаган биринчи раҳбардир. У зот охирги ҳажларида мўминларнинг оналари бўлмиш Расулуллоҳ соллаллоҳу алайҳи васалламнинг аёллари билан бирга ҳаж қилганлар.\nҲазрати Умар Абу Бакр Сиддиқ розияллоҳу анҳунинг васиятлари ҳамда саҳобаларнинг ижмоси билан халифалик вазифасини ўз зиммаларига олдилар. Абу Бакр розияллоҳу анҳу ўн учинчи ҳижрий сана жумадул охир ойининг йигирма иккинчи куни душанба кечаси вафот этгач, эртаси куни сешанба тонгидан Умар розияллоҳу анҳу халифалик вазифасига киришдилар. Ҳазрати Умар розияллоҳу анҳу ўн йил халифалик қилдилар. Умар розияллоҳу анҳу имом бўлиб бомдод намозини ўқиб бераётганларида форслик мажусий Абу Луълуа белига тақиб олган ханжар билан у кишини пичоқлади. Ҳазрати Умар розияллоҳу анҳу жароҳатдан сўнг уч кун яшадилар. Бу машъум ҳодиса ҳижрий йигирма учинчи сана зулҳижжа ойининг охирида содир бўлди.\nҲазрати Умар розияллоҳу анҳудан жуда кўп ваъз-насиҳатлар ривоят қилинган бўлиб, улардан баъзиларини қуйида тақдим қиламиз.\nМисвар ибн Махрамадан ривоят қилинади:\n«Тонг ёришган пайтда Ибн Аббос иккимиз Умарнинг олдига кириб, «Эй амирул мўминин, намоз вақти бўлди», дедик. Шунда Умар: «Тўғри, намозни тарк этган кишининг Исломдан насибаси йўқ», дедилар-да, туриб, жароҳатларидан қон оқиб турган ҳолда намозни адо қилдилар».\nҲазрати Умар розияллоҳу анҳунинг фоний дунё билан видолашиб, охиратга юзланаётган пайтларида, жончиқар ҳолатларида айтган бу насиҳатлари имомимиз ва Набийимиз соллаллоҳу алайҳи васалламнинг бу дунёдан кетар пайтлари айтган ушбу васиятларини эслатади: «Намозга эҳтиёт бўлинглар, намозга маҳкам бўлинглар. Қўл остингиздагиларга меҳрибон бўлинглар». Расулуллоҳ соллаллоҳу алайҳи васаллам ўлим билан олишиб ётган чоғларида, бир ҳушёр, бир беҳуш бўлиб ётган пайтларида фақат бир нарсани сўрардилар: «Одамлар намозни адо қилишдими?». Яна ҳушдан кетиб, бироздан сўнг ўзларига келсалар, яна «Одамлар намозни адо қилишдими?» деб сўрардилар.\nҲазрати Умар розияллоҳу анҳу ҳам ўлим олдидан худди шу тарзда намоз ҳақида сўз ва амалда насиҳат қилиб, «Тўғри, намозни тарк этган кишининг Исломдан насибаси йўқ» дедилар. Амалдаги насиҳатлари эса жароҳатларидан қон оқиб турган бўлса ҳам намозни ўз вақтида адо қилиш билан бўлди.\nҲазрати Умарнинг ҳаётларидаги ушбу сўнгги лавҳа намозларини турли сабаб ва баҳоналар билан қазо қиладиган ёки, Аллоҳ асрасин, умуман намоз ўқимайдиганларга қаратилган кучли танбеҳ ва ибратдир. Дарҳақиқат, диннинг устуни бўлган намозни тарк қилиш мумкинми?\nУмар ал-Форуқ розияллоҳу анҳу: «Раҳбар бўлишдан олдин илм ўрганинглар», деганлар.\nҲазрати Умар розияллоҳу анҳу айтган бу буюк насиҳатни имом Бухорий роҳимаҳуллоҳ ўзларининг «Саҳиҳ»ларида таълиқ ҳолда ривоят қилиб, қуйидагича қўшимча ҳам қилганлар: «Раҳбар бўлгандан кейин ҳам (илм олинглар). Расулуллоҳ соллаллоҳу алайҳи васалламнинг саҳобалари илм олишни бошлаганида кўпчилигининг ёшлари ўтиб қолган эди».\nМансабдорлик кишини илм олишдан тўсиб қўяр экан деган хулоса келиб чиқмаслиги учун имом Бухорий «Раҳбар бўлгандан кейин ҳам» деб зиёда қилдилар. Ҳазрати Умар розияллоҳу анҳу раҳбарлик илмдан тўсиб қўйиши мумкинлигини назарда тутганлар, чунки кибр ва ғурур раҳбарни толиби илм билан бир сафда туришга қўймаслиги мумкин.\nИмом Шофеъий: «Ёш йигит раҳбар бўлса, кўп илмдан бебаҳра қолади», деганлар.\nАбу Убайд раҳимаҳуллоҳ Умар розияллоҳу анҳунинг ушбу сўзларини шарҳ қилиб, шундай дедилар: «Раҳбарлик мансабларига кўтарилмасдан олдин илм олинглар. Раҳбарлик пайтида даражаси ўзингиздан пастроқлардан илм олишга ғурурингиз йўл қўймай, жоҳил қолиб кетишингиз мумкин».\nУмар ал-Форуқ розияллоҳу анҳу бу насиҳатлари билан баъзи кишиларнинг кўнглидаги иллатларга ишора қилганлар. Ушбу ишоралар баёни сифатида юқорида уламолардан шарҳлар келтирдик. Яна бир тоифа инсонлар борки улар ҳеч қандай раҳбарлик лавозимида ёки шуҳрат чўққисида бўлмаса ҳам илм олишдан тўсилиб қолишган. Уларни илм олишдан тўсган ягона нарса фақатгина ёши катталиги учун ғурури йўл қўймаслигидир.\nИмом Бухорий айтганларидек саҳобаларнинг илм олишида инсоният учун гўзал ўрнак бор. Инсоннинг қадрини туширадиган ва жоҳилликнинг энг тубидан саналадиган ҳолатлардан бири бу-киши ўзининг жоҳиллигига рози бўлиб динидаги ҳар бир мусулмон билиши керак бўлган нарсаларни ҳам билмаслиги, ўрганмаслиги ва ҳаттоки қизиқиб сўрамаслигидир.\nЖамиятда тез-тез учраб турадиган, қалбни оғритадиган ҳодисалардан яна бири Қуръонни қироат қилишда жуда қўпол хатоларга йўл қўя туриб ёши фарзандининг ёшига тенг бўлган қорининг олдига бориб дарс олишга уларни ғуруригина йўл бермаслигидир.\nАл-Форуқ розияллоҳу анҳу шундай деганлар: «Шошилмаслик ҳар бир ишда яхшиликка олиб боради, лекин охират ишида эмас».\nҲазрати Умар розияллоҳу анҳу бу ҳикматли сўзни баъзи кишилар хато англаган тушунчани тўғрилаш учун айтганлар, араблар шошқалоқликни ҳар қандай кўринишини мазаммат қилишар, шошқалоқликни надоматлар онаси деб ҳам аташарди. Бу ҳақда арабларда кўплаб ҳикматли сўзлар айтилган, машҳур шеърлар ҳам ёзилган. Лекин, ҳазрати Умар розияллоҳу анҳу айтганларидек, бу тушунча охират ишига тааллуқли эмас. Аксинча, охират ишига шошилиш мақтовга лойиқ ва матлуб ишдир. Инсон зоти ўзининг умри қачон поёнига етишини билмагани сабабли охират ишига шошилиши лозим. Ибодат қилишга ва яхшиликларни кўпайтиришга фурсат топилганда сусткашлик қилиш ярамайди, бундай қилиш маломат қилинади. Аллоҳ таоло кўпгина оятларда бандаларига فَاسْتَبِقُواْ الْخَيْرَاتِ «Яхшиликларга шошилинг» деб буюради (Бақара сураси, 148-оят).\nУламолар наздида тавба қилишда, қарзни тўлашда, меҳмонни икром қилишда, маййитни жанозага тайёрлашда шошилмаслик макруҳдир. Мана шу ишларда шошилиш ва уларни шариатга мувофиқ қилиш дин тарғиб қилган амаллардандир.\nШунингдек, мусулмон киши ўзини ҳисоб-китоб қилишга ҳам шошилиши лозим. Охиратдан умиди бор банда ўзини ҳисоб-китоб қилишни пайсалга солмаслиги керак.\nҲазрати Умар розияллоҳу анҳу шундай деганлар:\n«Эй одамлар! Ҳисоб қилинишдан олдин ўзингизни ҳисоб қилинг, амаллар тарозига қўйилишдан олдин нафсингизни тарозига қўйинг! Бугун нафсингизни ҳисоб қилишингиз эртага (қиёматда) ҳисобингизни енгиллаштиради. Ўзингизни катта ҳисоб-китоб Кунига ҳозирланг! Аллоҳга рўпара бўладиган кунда бирор нарсангиз махфий қолмайдиган, кўрикдан ўтадиган кунингизга ҳозирлик кўринг!»\nҚанчадан-қанча одамлар Аллоҳнинг буйруқларига дангасалик қилгани учун охиратда жуда кўп афсусланишади. Уларнинг ҳасратланиши Қуръони Каримнинг бир неча жойларида баён қилинган:\nقُلْ يَا عِبَادِيَ الَّذِينَ أَسْرَفُوا عَلَى أَنفُسِهِمْ لَا تَقْنَطُوا مِن رَّحْمَةِ اللَّهِ إِنَّ اللَّهَ يَغْفِرُ الذُّنُوبَ جَمِيعًا إِنَّهُ هُوَ الْغَفُورُ الرَّحِيمُ ۝وَأَنِيبُوا إِلَى رَبِّكُمْ وَأَسْلِمُوا لَهُ مِن قَبْلِ أَن يَأْتِيَكُمُ الْعَذَابُ ثُمَّ لَا تُنصَرُونَ ۝أَن تَقُولَ نَفْسٌ يَا حَسْرَتَى علَى مَا فَرَّطتُ فِي جَنبِ اللَّهِ وَإِن كُنتُ لَمِنَ السَّاخِرِينَ ۝أَوْ تَقُولَ لَوْ أَنَّ اللَّهَ هَدَانِي لَكُنتُ مِنَ الْمُتَّقِينَ ۝أَوْ تَقُولَ حِينَ تَرَى الْعَذَابَ لَوْ أَنَّ لِي كَرَّةً فَأَكُونَ مِنَ الْمُحْسِنِينَ ۝\n«Эй ўз жонларига жавр қилган бандаларим, Аллоҳнинг раҳматидан ноумид бўлманг! Аллоҳ барча гуноҳларни мағфират қилади. У Зот мағфиратлидир, раҳмлидир. Сизга азоб келишидан олдин Роббингизга қайтинг ва Унга мусулмон бўлинг. Кейин сизга ёрдам берилмас. Сизга ўзингиз сезмаган ҳолда, тўсатдан азоб келиб қолишидан олдин, ҳар бир жон «Аллоҳ ҳақида йўл қўйган камчиликларим учун надомат бўлсин. Ҳақиқатда ҳам, масхара қилувчилардан бўлган эдим», демасидан олдин, ёки «Агар Аллоҳ мени ҳидоят қилганида, албатта тақводорлардан бўлар эдим», демасидан олдин, ёки азобни кўрган чоғида: «Агар менга яна бир марта ортга (дунёга) қайтиш бўлганида, яхшилик қилувчилардан бўлар эдим», демасидан олдин Роббингиздан сизга нозил қилинган энг гўзал нарсага эргашинг» (Зумар сураси, 53-58-оятлар)\nАл-Форуқ розияллоҳу анҳу айтадилар:\n«Ўзим яхши кўрадиган ҳолатда тонг оттираманми ёки ёмон кўрадиган ҳолатдами, бунга парво қилмайман. Чунки яхшилик мен яхши кўрадиган нарсадами ёки мен ёмон кўрадиган нарсадами, билмайман».\nСубҳаналлоҳ! Қандай пурмаъно насиҳат! Ҳозирги кунда уммат бу ҳикматга нақадар ташна! Ҳар биримиз бу ваъзни яхшилаб ўрганиб, шундай мақомда ҳаёт гузаронлик қиладиган қалбни тарбиялашга муҳтожмиз.\nҲар биримизнинг ёки жамиятимизнинг бошига турли мусибатлар тушиб туради. Биз бу мусибатларнинг зоҳирида ёмонликни кўрамиз. Лекин кўпинча бунинг замирида яхшилик борлиги маълум бўлади. Бу мусибатларда Аллоҳ таолонинг ушбу оятининг тасдиғини кўрамиз:\nوَعَسَى أَن تَكْرَهُواْ شَيْئًا وَهُوَ خَيْرٌ لَّكُمْ وَعَسَى أَن تُحِبُّواْ شَيْئًا وَهُوَ شَرٌّ لَّكُمْ وَاللّهُ يَعْلَمُ وَأَنتُمْ لاَ تَعْلَمُونَ ۝\n«...Ажаб эмаски, ёқтирмаган нарсангиз сиз учун яхши бўлса ва ажаб эмаски, ёқтирган нарсангиз сиз учун ёмон бўлса. Аллоҳ билади, сиз эса билмассиз» (Бақара сураси, 216-оят)\nفَعَسَى أَن تَكْرَهُواْ شَيْئًا وَيَجْعَلَ اللّهُ فِيهِ خَيْرًا كَثِيرًا ۝\n«...Ажаб эмаски, Аллоҳ сиз ёқтирмаган нарсада кўпгина яхшиликларни пайдо қилса» (Нисо сураси, 19-оят).\nИкки ҳафта олдин бир ака-ука билан учрашгандим. Улар яқинда бошларига тушиши кутилаётган мусибат ҳақида гапириб беришди. Аллоҳга қасамки, юқоридаги икки оят ҳамда ҳазрати Умарнинг ҳикматли сўзларига ўхшаш бир сўз билан тасалли беришдан бошқа чора топа олмадим. Бироз муддатдан сўнг кутилаётган мусибат содир бўлгач, уларнинг бири келиб, «Аллоҳга қасамки, Аллоҳ таолонинг «...Ажаб эмаски, Аллоҳ сиз ёқтирмаган нарсада кўпгина яхшиликларни қилса» оятини тадаббур билан тиловат қилиб, фикр юритгач, роҳат ва хотиржамликни топдим», деди.\nСўнгги пайтларда бу дунё ҳаётини заҳарлайдиган, хотиржамликни бузадиган ва қалбни жароҳатлайдиган ташвишлар кўпайиб боряпти. Аммо Қуръон, ҳадис ва саҳобаларнинг ваъз-насиҳатлари қиёмат кунигача бу жароҳатларни даволайдиган малҳам бўлиб, шундайлигича боқий қолади.\n Қурайш кофирлари ҳижрат қилмоқчи бўлган саҳобаларга қарши чиқиб, уларнинг йўлларини тўсишарди. Шунинг учун улар яширинчи ҳижрат қилишарди. Ҳазрати Умар розияллоҳу анҳу эса ҳижрат қилаётганларида: «Ким мен билан тўқнашмоқчи бўлса, водийнинг нариги томонида кутаман» деб эълон қилдилар. Умар розияллоҳу анҳунинг йўлини тўсишга ҳеч ким журъат қила олмасди.\n15:25 / 17.05.2020 5655\n20:41 / 10.06.2018 2049\nСўнг Пайғамбар соллаллоҳу алайҳи васаллам Зайд ибн Ҳориса розияллоҳу анҳу ҳамроҳлигида Макка томон йўл олдилар. Йўлда Пайғамбар соллаллоҳу алайҳи васалламнинг давоми...\n2254 16:46 / 30.12.2017\n1844 13:40 / 06.03.2020\n3763 15:03 / 22.01.2019


Одамларга коронавирус тарқалишининг кўлами ва бу билан боғлиқ хавфлар ҳақида тўлақонли маълумот бериш, шунингдек, оммавий изоляция қилиш эпидемиянинг олдини олишга ёрдам беради, деди россиялик эпидемиолог – шифокор Михаил Фаворов.\nУнинг таъкидлашича, Хитойнинг Ухань шаҳрида COVID-19 эпидемиясига қарши қаттиқ чоралар кўрилди ва вақт ўтиши билан инфекция юқтириш сони камайиб борди.\n“11 миллионлик аҳолиси бўлган шаҳар кўчаларида “ҳаёт тўхтади”. Шаҳарни карантинга ёпишди ва тўлиқ назорат ўрнатилди, фавқулодда чоралар кўрилди. Бу тартибни бузганлар қаттиқ жавобгарликка тортила бошланди ва бунинг учун икки – уч йил эмас, балки ўн йилгача қамоқ жазосига ҳукм қилиш ҳолати кузатилди”, — деди эпидемиолог.\n“Бундай хавфли касалликларга бефарқлик изсиз қолмайди. Италияни мисол қилайлик. Мамлакат кўплаб қурбонлар бермоқда. COVID-19 воқеаси у ерда миллий фожиага айланди. Аҳолининг ўзини – ўзи изоляция қилиши натижасидагина эпидемияни вакцина ишлаб чиқилишига қадар тўхтатиш мумкин”, деди шифокор.


Вашингтон Обама кетгунига қадар Минск шартномаси бажарилишига умид қилмоқда\n12:42 / 10.06.2016\nАҚШ президенти Барак Обама 2017 йилнинг январида ўз постини тарк этади. У ана шу муддатгача Минск келишувининг шартлари бажарилишига умид қилмоқда, деди президент маслаҳатчиси Сьюзан Райс.\n“Агар Россия етралича равишда сиёсий ирода кўрсата олса, бу келишувга амал қилиш бугундан то президент ўз постини тарк этгунга қадар бўлган даврда бажарилиши керак”, - деди Райс Washington Post нашрига интервью берар экан.\nУнинг сўзларига кўра, ушбу шартнома келишувларига амал қилиш учун вақт, манба ва зарур қурилмалар етарли. Райс, шунингдек, АҚШ Москва билан ҳар куни турли соҳалар масаласида алоқага чиқиб тургани ҳақида таъкидлаб ўтди.


Барча ирригация объектларида Smart Water тизими пайдо бўлади - Anhor\nAnhor Все посты Барча ирригация объектларида Smart Water тизими пайдо бўлади\nБарча ирригация тизими объектларида Smart Water сувни ўлчаш ва назорат қилиш асбоблари ўрнатилади. Бу ҳақда мамлакат президентининг “Ўзбекистон Республикаси сув хўжалигини ривожлантиришнинг 2020-2030 йилларга мўлжалланган концепциясини тасдиқлаш тўғрисида”ги фармонида сўз боради.\nФармонга кўра, 2030 йилга қадар қуйидаги кўрсаткичларга эришиш назарда тутилган: суғориш тизимларининг фойдали иш коэффициентини 0,63 дан 0,73 гача ошириш; сув таъминоти паст даражада бўлган суғориладиган ер майдонларини 560 минг гектардан 190 минг гектаргача камайтириш; шўрланган суғориладиган ер майдонларини 226 минг гектарга камайтириш; Сув хўжалиги вазирлиги тизимидаги насос станцияларининг йиллик электр энергияси истеъмолини 25 фоизга камайтириш; барча ирригация тизими объектларига “Smart Water” (“Ақлли сув”) сув ўлчаш ва назорат қилиш қурилмалари ўрнатилиб, сув ҳисобини юритишда рақамли технологияларни жорий этиш; 100 та йирик сув хўжалиги объектларида сувни бошқариш жараёнларини автоматлаштириш;\nШунингдек концепцияда қишлоқ хўжалиги экинларини суғоришда сувни тежайдиган технологиялар билан қамраб олинган ерларнинг умумий майдонини 2 миллион гектаргача, шу жумладан, томчилаб суғориш технологиясини 600 минг гектаргача етказиш ҳамда сув хўжалигида давлат-хусусий шериклик тамойиллари асосида 50 та лойиҳани амалга ошириш ҳам кўзда тутилган.\nФармонда назарда тутилган вазифаларнинг тўлиқ ва ўз муддатида бажарилишини таъминлаш мақсадида Сув хўжалиги тизимида масъул бошқарма ташкил этилади. Кластерларга ўз балансидаги қишлоқ хўжалиги экин ерларида жойлашган сув хўжалиги объектларини бошқариш йўналишидаги Сув хўжалиги вазирлигининг функцияларини давлат-хусусий шериклик шартлари асосида ўтказиш тўғридан-тўғри музокаралар орқали амалга оширилади.\nШунингдек, Фармон билан концепцияда белгиланган вазифаларни 2020-2022 йилларда амалга ошириш бўйича “Йўл харита”си тасдиқланди. Унга мувофиқ Сув кодекси ишлаб чиқилади.


Ўз жонига қасд қилиш оғир гуноҳ. - Баҳоуддин Нақшбанд ёдгорлик мажмуаси маркази\nЎз жонига қасд қилиш оғир гуноҳ.\nАллоҳ таоло одам боласига жуда кўп неъматлар берган. Қуръони Каримда бу ҳақда шундай дейилади. "Ҳақиқатдан инсонни дин ва дунё ишларига меҳнат ва машақатда бўлиши учун яратдик". (Балад сураси, 4-оят).\nМашҳур бобомиз Алишер Навоий ўз ҳикматларида "Саксон йил яшаш учун саксон йиллик сабр керак", деганлар. Демак, инсон бало ва мусибатларга қарши сабрни қалқон қилиши керак.\nАллоҳ таоло Қуръони Каримда марҳамат қилади: "Сизларни бироз хавф - хатар, очлик (азоби) билан, молу жон ва мевалар (ҳосили)ни камайтириш йўли билан синагаймиз. (Шундай ҳолатларда) сабр қилувчиларга хушхабар беринг. (Эй Муҳаммад) Уларга мусибат етганда "Албатта Аллоҳнинг ихтиёридамиз ва албатта, биз унинг ҳузурига қайтувчилармиз", дейдилар. Айнан ўшаларга Парвардигорлари томонидан саловот (мағфират) ва раҳмат бордир ва айнан улар ҳидоят топувчилардир”. (Бақара сураси, 155-156-157-оят).\nДемак, имонли кишилар ҳаётда ҳеч қачон тушкунликка тушмаслиги керак, балки яхшиликдан умидвор бўлиб доим ҳаракатда бўлишлари лозим.\nПайғамбаримиз соллаллоҳу алайҳи васаллам ўтган қавмлар ҳаётидан ҳам мисол келтирдилар: яъни, "Сизлардан олдин ўтган қавм орасида бир яраланган кимса бор эди. У оғриққа чидай олмасдан, қўлига пичоқ олиб, яраланган қўлини кесди. Натижада кўп қон йўқотиш туфайли вафот этди. Шунда Аллоҳ таоло: "Бандам ўзини-ўзи ўлдириб менинг унга берган умримга шукр қилмай шошилди. Шунинг учун унга жаннатни ҳаром қилдим", деди. (Имом Бухорий ва Имом Муслим ривоятлари).\nПайғамбаримиз соллаллоҳу алайҳи васалламни шундай марҳамат қиладилар: "Ўзингиздан устун кишиларга эмас ,ўзингиздан паст одамларга қаранг. Бу ҳадисга амал қилган киши Аллоҳ унга жуда кўп неъматлар берганини мулоҳаза қилади. Шукрли инсон бу дунё қийинчиликларини осон енгади. Мўьмин кишининг иши ажойиб, у ҳеч қачон ютқазмайди. Яхшилик келса шукр қилади, савоб олади .Бошига синов келса сабр қилади, яна савоб олади.\nҚачон Аллоҳнинг зикрини қилса ортга чекинади. Аллоҳ таоло бизга бу дунё қийинчилигини қандай енгиб ўтиш йўлини кўрсатди.\nАллох таоло Юртимизни ва халқимизни турли хилдаги самовий ва арозий офату балолардан паноҳига асрасин.\nВобкент тумани Абдулазизхон жомеъ масжид\nимом - хатиби У.Шомуродов.